GATAZKA POLITIKOA: eztabaida | munean\nGATAZKA POLITIKOA: eztabaida\nPublicado en marzo 20, 2012 por garruze\nMartxoaren 16an, Algortako Kultur Etxean Martxoaren 16an, mahai-inguru bat antolatu zuen “ITSASORUNTZ” gizarte ekimenak.\nHiru hizlarik (Ramon Zallo, Paco Letamendia eta Paul Rios) honako galderari erantzun behar izan zioten Nola konpon daiteke Euskal Herriak bizi duen gatazka politikoa?\nRamon Zallok Euskal Herriaren ikuspegitik erantzun zion galdera horri. Bere iritziz, hurrengo hauteskundeek ezinbesteko garrantzia izango dute, baina tamalez hurrengo hauteskundeak eta gero ez da alderdi abertzaleen arteko estrategia beteratu bat martxan jarriko. EAJk nahiago izango omen du alderdi unionistekin batu, Amaiurrekin baino. Arrazoi nagusia: alderdi interesak nagusituko omen dira.\nPaco Letamendiak Estatuen ikuspuntua landu zuen, hau da, zer egin daitekeen Euskal Herritik Espainia eta Frantzia mugiarazteko eta batez ere presoen gaia bideratzeko, hori baita gaurko egoeran sufrimendu gehien eragiten duena. Letamendiaren ustez, ETAk bere ekintza armatua bertan behera uzteak ezustean harrapatu ditu Frantziako, eta bereziki, Espainiako Estatuak. Espainiako estrategia egoera hozten uztea izango da eta ahal dela EAJren konplizitatea lortzea ETAren amaiera kudeatzeko. Hala ere, ohartarazi zuen Aieteko adierazpenean ez zaiola ETAri desegiteko eskatzen, ekintza armatua uztea baino ez, eta ETAk bere konpromisoak bete ditu. Presoen gaia duintasunez bideratuta egon arte, ez du uste ETA desegingo denik.\nBukatzeko, Paul Riosek Brian Currien nazioarteko taldeakin izandako esperientzia azaldu zuen eta oso interesgarria iruditu zitzaidan jakitea euskal auzi politikoa nazioarteko agendan dagoela. Naturaltasun handiz ikusten omen da nazioartean Euskal Herriak konpondu gabeko auzi politiko bat duela eta konponbidea eman behar zaiola. Azken mezu bat ere bota zuen: nazioarteko laguntza edonolakoa izanda ere, konpobidea gure esku dago.\nHitzaldiek oso ondo azaldu zuten gaur egungo egoera eta aurrerantzean bide luzea dugula ohartarazi zigun bertaratutakoei. Era berean, egoera berriak jarrera eta balore berriak behar ditugula argi geratu zen.\nEtxera nihoala, honako gogoeta etorri zitzaidan burura: Euskal Herriak herri gisa Europan eta mundu mailan ezagutua bada, asmatu behar dugu ezagutza hori formalizatzeko bidean. Azken hamarkadan mendetasun harremana izan dugu estatuekiko eta gure jokabidea erantzun-jarreran oinarrituta egon da.\nAurrerantzean, ordea, burujabetzan oinarritu behar dugu bidea. Ez horrenbeste Estatuei egindako eskabideetan (dela transferentzia gehiagorena, dela presoen askatasuna…), baizik eta guk gure indar eta baliabideekin martxan jartzeko garen dinamika sozial, kultural, ekonomiko, I+G+b….eta abarretan egongo da gure etorkizuna. Horrela bada, orain arte nazionalismoak indarrak biltzeko eremu sinbolokoa eta estatuarekiko erantzun/protesta dinamikak erabili baditu ere, aurrerantzean burujabetzak, indarrak eta borondateak beste elementu berri batzuen inguruan bildu beharko ditu: eremu sinbolikoaz gain, gure berezko eredua (soziala, kulturala, ekonomikoa…) eraikitzeko dugun indarrak eta kemenak elkartu behar gaitu, horren aldeko dinamikak martxan jarriz eta horretarako behar ditugun jarrera eta balore pertsonal eta kolektiboak landuz, hau da, “gure aitaren etxea” eraiki behar dugu.\nAlderdikeriak eta ohiko protagonismoen gainetik, auzolanaren bidea landu beharko da.\n4 pensamientos en “GATAZKA POLITIKOA: eztabaida”\nBiturie en marzo 20, 2012 en 11:02 am dijo:\nRamón Zalloren ahoan jarri duzu, Garruze, honako hau: “Hurrengo hauteskundeek ezinbesteko garrantzia izango dute, baina tamalez hurrengo hauteskundeak eta gero ez da alderdi abertzaleen arteko estrategia beteratu bat martxan jarriko. EAJk nahiago izango omen du alderdi unionistekin batu, Amaiurrekin baino. Arrazoi nagusia: alderdi interesak nagusituko omen dira”.\nHiru ideia nagusitzen dira:\n1.- Hurrengo hauteskundeen inportantzia.\nHauteskundeetara iristen garenean, izan autonomikoak, udal-mailakoak edo Espainiakoak, denak jotzen ditugu beti ezinbestekotzat, garrantzizkotzat oso. Oraingoak ez dira sabuespen.\n2.- Ez da alderdi abertzaleen arteko estrategia bateratu bat martxan jarriko.\nBeno, beno, politikan betidanik bereiztu dira taktika eta estrategia. Orain arteko ibilbidean, azken 30 urtekoan alegia, alderdi abertzaleek bide diferentea egin dute, eta hal behar zuen izan, batak bortizkerian oinarritzen baitzuen bere estrategia, eta bestean bide baketsuan.\nOrain, bat batean, abertzaleen arteko gatazka hori gainditutzat jo da, eta beste bide batean sartu behar dugu, non, funtsezkoa, abertzaleen arteko adostasunak izan behar baitu; eta, gainera, hala izan behar du, ezker abertzaleko ideologoek hala erabaki dutelako, aipamen minimoa egin gabe azken 30 urteotako historiari.\n“Hori ahaztu egin behar da” esatea ez da nahikoa. Hori aztertu eta baloratu egin behar da. Nork ez du posible egin abertzaleen arteko lana azken 30 urteotan?\nEta orain, galderarik nagusiena: Euskal Herriak, zer behar du, PNV/Ezker Abertzalearen arteko akordio estrategikoa, edo, posible bada, PNV/PPSOEren arteko hitzarmena, Nafarroako gaia desblokeatuko duena, edo Estatutu politiko berri bat ekarriko duena, edo herri honen nolabaiteko burujabetza onartuko duena?\n3.- EAJk nahiago izango omen du alderdi unionistekin batu, Amaiurrekin baino.\nBetiko mamua: EAJ españolekin. Aspergarria ere bihurtzen ari da. EAJ españolekin aritu izan da ETAren amaiera bideratzeko, españolekin Bildu hauteskundeetara aurkeztu ahal izan dadin, españolekin Sortu legeztatu eta Parot dotrina desegiteko (Konstituzionalak presakotzat jo ditu, zergatik), kasualitatez?); eta esapañolekin ari da euskal gatazkari irtenbide negoziatu bat bilatzeko. GAIZKI AL DAUDE ESPAÑOLEKIN EGITEN ARI DIREN TRATU HORIEK?\nAgian arazoa ez da EAJ españolekin ari dela, baizik eta Ezker Abertzaleak ez duela aukerarik españolekin zuzenean negoziatzeko. Hala al da?\nAurrera jarraitu orduko: nor ibili da españolen alde azken 30 urteetako jarraibidearekin?\n4.- Arrazoi nagusia: alderdi interesak nagusituko omen dira.\nHortik ateratzen bada EAJ alderdi-interesek mugitzen dutela, ba zera:\na.- Egia da. EAJ alderdi bat da, eta alderdi-interesek ERE mugitzen dute. Norbait ausertzen al da esatera Ezker Abertzalea ez dela alderdi-interesengatik mugitzen? EAJ beste, edo gehiago?\nBiturie en marzo 20, 2012 en 12:00 pm dijo:\npuntutxu hau gelditu zait sartu barik lehen. Hortaz, aurrekoari itsatsi behar zaio:\nb.- Ezker Abertzalearen helburua Euskal Herria da –EAJrena deneantxe–, baina neurri berean –edo gehiagoan– alderdi modura garatzean, lekua bat egitean, sendotzean eta, ahal badute behintzat, boterea eskuratzean. Ez izan dudarik horretan.\nGarruze en marzo 20, 2012 en 3:48 pm dijo:\n“Hori ahaztu egin behar da” esatea ez da nahikoa.\nEz dut uste inork ezer ahaztu nahi duenik. Alderantziz, memoriaren inguruan sekulako lana egiten ari da batzuen egia eta besteena kontrastatu ahal izateko eta dagokionean irakurketa partekatu bat –ez iguala ziurrenik- egin ahal izateko\nBaina ezin da ukatu Euskal Herria garai berri baten atarian dagoela. Aldaketa garaia, bai eta hori dela-eta aukera paregabea dugu -Xabier Arzallusi behin entzun nionez- erretrobisoretik, atzeko ispilutik alegia, begiratzeko. Zertarako eta egindako akatsez jabetzeko, batez ere, berriro ez errepikatzeko. Baina funtsean aurrera begiratu behar dugu, ez badugu hamar urte barru orain bezala jarraitu.\nHelburu komunaren eszenifikazioa eta konpromisoa\nEAJ eta Amaiurrek ordezkatzen duen gizarte-esparruak Euskal Herria du helburu diozu. Bada, horrela bada, nonbaiten eszenifikatu beharko da asmo bateratu hori. Hori da herritar abertzaleok (EAJkoek zein Amaiurrekoek) eskatzen gabiltzana.\nBadakigu, esparru komun horrez gain lehia politikoa egongo dela eta bakoitzak bere erara eta bere erritmora egingo dituela gauzak. Erabat zilegi eta beharrezko gainera. Baita haien artean lehia politikoa egongo dela. Eta hori ona iruditzen zait, baina ondo iruditzen ez zaidana da EAJ eta Bilduren artean lehia politikoa eszenifikatzen ibiltzea gutxieneko lan-esparru komuna gauzatu gabe. Aieteko Ituna izan da garai berri honetan eratuta genuen esparru komuna (PSE ere baitan egonik). Ibilbide orri komuna eta adostua. Madrileko akordioa eta gero, ordea, ez dago hain argi.\nEuskal Herriak, zer behar du?\nEuskal Herriak herri izaerarekin jokatzea behar du. Hala uste dut nik. Eta herri izaera hori zenbait eremutan azaldu behar da. Euskara, kultura, interes ekonomiko eta estrategiko nagusiak…\nNafarroako gaia desblokeatzeko uste dut bi karta jokatu behar direla aldi berean: alde batetik, alderdi unionistek (PSOE eta PP) onartu behar dute euskal naziogintzaren zilegitasuna eta horrek independentziaren aukera zabal dezakeela (Eskozian Erresuma Batuak onartu duen bezala) eta horretarako alderdi abertzaleek batera eta modu koherentean jokatu behar dute erabakitzeko eta lurraldetasunaren aldarrikapenarekin eta hurrengo marko juridikoaren definizioarekin (hau da, herri izaera defendatuz)\nBestetik, eta horretan arrazoia eman behar dizut, alderdi abertzaleak epe batean lehia politikoan ibili beharko dira, beti ere, zenbait esparrutan lankidetza bermatuz (euskara, kultura, interes ekonomiko eta estrategiko nagusiak…) eta horrek PP eta PSE/PSNri gobernuan egoteko aukera zabalduko die.\nEsparru horiek biak hauteskunde dinamikatik kanpo landu behar direla uste dut eta horretan lankidetza-esparruak egon behar dute.\nBiturie en marzo 21, 2012 en 7:24 pm dijo:\nNafarroaz ari zarela, zera esan behar dizut ezer baino lehen: azken foru-hauteskundeetan Geroa Bai-ren premia aldarrikatu nuen, idatziz eta hainbat aldiz. Orduan batek baino gehiagok aurpegiratu zidan atrebentzia hori, argudiatuz ezen, Nafarroan ez zeudela bi jarrera ideologiko abertzaleen artean, bakarra baizik: ezkertiarra eta progresista, Ça veu dire: ezker abertzalea. Emaitzak erakutsi zuten hori ez zela horrela.\nHemen -EAEn-eta orain, berdin. Abertzaleon espazioa une honetan herritarren %60ra iristen da erraz. Espazio hori zeharo da hetereogeneoa, anitza. Uste izatea, jende guzti horrek abertzaleen zenbait postuladu ortodoxo itsu-itsuan onartuko dituela, errealitateari lepoa ematea da. Hori, agian, Ezker Abertzaleak egin dezake bere boto-emaileen artean, baina EAJk ez bere boto-emaile guztien artean.\nElkarren arteko lehia da abertzaletasunak une honetan behar duena. Zergatik? Horrek ekar dezakeelako “ni zu baino gehiago”ren jokoa. EAJk gobernua hartzen badu, norekin gobernatuko lukeen ez dakidala, kontu handia izan beharko du abertzaletasunaren erreibindikazio ezinbestekoekin. Ezingo ditu ditu une bakar batez ere ahaztu, hor aurrean izango baitu Ezker Abertzalea, zakur baten antzera, hoska egiteko beti prest. Ea berdin alderantziz.\nElkarri zaintzeak ekarriko dio onurarik gehien abertzaletasunari.\nBegira Gipuzkoa. Hor garatu genuen guk “Batu gaitezen” programa, abertzaleen arteko elkarlana erreibindikatuz. Zer gertatu da Bildu boterera iritsi denean? Ez batu ez Kristo, elkar mokoka lehenengo egunetik gehiago. Egoera hori oso da aberasgarria herriarentzat, Gipuzkoarentzat eta Euskal Herriarentzat.


«Eta zu, zer zara, zubi ala harresi?» - Tolosaldea - Tolosaldeko ataria\n«Eta zu, zer zara, zubi ala harresi?»\nTolosaldeko Ataria 2021-02-20 15:15\nEmakumeen Mundu Martxaren V. Ekintzak Euskal Herrian egingo duen bidea Tolosaldean abiatu du. Aiztondon egin du lehenengo geldialdia eta Tolosan bigarrena.\nBost urtez behin mundu osoa zeharkatzen duen Emakumeen Mundu Martxa gaur iritsi da Euskal Herrira. 27 eskualdetatik zehar egingo duen ibilaldia Tolosaldean hasi du. Aiztondoko Mugimendu Feministak 10:00etarako prestatu du harrera ekitaldia Zizurkil eta Villabona arteko Zubimusun. Zubiek pertsonaia migratzaileentzat duten esanahia irudikatu nahi izan dute: "Inoiz jendea konektatzeko baliagarriak izan ziren zubiak harresi bilakatu dira askorentzat, ez dute pertsonen joan-etorria ahalbidetzen; gune horietan pertsonak diskriminatu, zapaldu, baztertu eta hil ere egiten dituzte".\nMugimendu feministak mugak hausteko deia egin du eta salatu du transnazionalak direla sistema arrazista, kapitalista eta heteropatriarkala sostengatzeko tresna. Emakumeei bidea nola oztopatzen dieten irudikatzeko, transnazionalen izenekin osatutako harresia apurtu dute Aiztondoko emakumeek oihu eta irrintzi artean.\n11:30ean iritsi da Aiztondora Emakumeen Mundu Martxaren furgoneta eta egunotan feministek elkarrekin aldarrikapenez josi duten oihala entregatu diete ekimenaren ordezkariei. Handik Tolosarako bidea hartu du martxak.\nBesteak beste, Tolosa Trianguloan bildu dira Tolosako Asanblada Feministako kideak, Altzoko Mariren Alabak talde feministakoak eta Ibarrako Deabruak Kalera Asanblada Feministakoak. Haiek ere aldarrikapenekin bete dituzte zapiak eta gaur elkartu dituzte Tolosan: Arrazakeria eta transnazionalen aurka, justizia sozialaren alde; Eraldatzeko martxan; eta Deseraikiz zubiak eraikitzen irakurri zitekeen aipatutako oihaletan.\nEmakumeen Mundu Martxako ordezkariek eskerrak eman dizkiete Tolosaldeko feministei egindako ekarpenagatik eta mugimenduak beharrezkoa duen arrazakeriaren aurkako jarreran sakontzeko deia egin dute, begirada dekoloniala landuz. "Jendarteak normalizatu egin du pertsona migratu eta arrazializatuen gorputzen aurkako biolentzia. 600.000 pertsona migratu baino gehiago dira Espainiako estatuan modu irregularrean bizi direnak, lan baldintza prekarioetan eta ia eskubide sozialik gabe. Esplotaziora kondenatuta daude, bereziki heldu eta dependentzia duten pertsonen zaintzan, etxeko lanetan, garbiketan edota nekazaritzan aritzen diren emakumeak", esan dute ekitaldian.\nEkimenaren bultzatzaileek adierazi dutenez ez da nahikoa migrazio politika eta lege injustuak salatzea, konpromisoak hartu behar ditu jendarteak, "deportazioarekin, polizia gehiegikeriarekin edo lan baldintza prekarioekin bukatzeko". Konpromiso kolektibo feministak beharrezkoak direla uste dute, Euskal Herrian bizi proiektua aurrera daramaten emakume migratuen giza eskubideak errespeta daitezen. "Pertsona migratuok indarkeria arrazistak ezartzen duen harresia gainditu behar izaten dugu egunero. Gutako askorentzat zubiak egon badaude. Eta zu, zer zara, zubi ala harresi?".\nIkuspegi hori lantzeko dosierra prestatu du Emakumeen Mundu Martxak azken hilabeteetan Emakume Migratuen Sarea, Feministas por Nicaragua edota Mujeres del Mundo bezalako kolektibo eta elkarteen ekarpenekin. Orain tokian tokiko talde feministek aztergai dute txostena eta gogoeta horretan sakontzen ari dira. Aiztondon, Altzon eta Tolosan, besteak beste, hasiak dira lanketa egiten.\nIrun-Hendaia artean, martxoaren 6an\nGaur Emakumeen Mundu Martxak Tolosaldean abiatu duen bidea, Irun eta Hendaia arteko zubian amaituko da martxoaren 6an, Euskal Herriko 27 eskualdetatik igaro eta gero. Egun horretan emakume migratu eta arrazializatuen kolektiboez osatutako alternatiba feministen azoka egingo dute, baita mugen eta transnazionalen aurkako adierazpen artistiko eta politiko feminista ere.\nEmakumeen Mundu Martxari ongietorria irudietan\nTolosaldeko Ataria ots 20 Tolosaldea\nAiztondoko Mugimendu Feministak egin dio harrera martxari Villabona eta Zizurkil arteko Zubimusun, eta ondoren, Tolosa, Altzo eta Ibarrako talde fe...


Etorkizun hurbilean kokatu du Luis Gardek «Aireportuko musika» nobela - Kulturklik\nEtorkizun hurbilean kokatu du Luis Gardek «Aireportuko musika» nobela\n«Ehiztariaren isilaldia» eleberriarekin Euskadi Saria irabazi zuen Luis Gardek 2015. urtean. Orain, Pamiela argitaletxearekin berriro bat egin eta bigarren nobela argitaratu berri du, «Aireportuko musika», 2027-2029. urteen artean kokatutako thriller politikoa.\nNobela beltza hausnarketa pertsonalekin nahasi du Garde iruindarrak etorkizunera begiratzen duen liburu honetan, hemendik urte gutxira sor litekeen gatazka bati erreparatuz.\nEtorkizun hurbilean kokatu du Luis Gardek bere nobela berria, “Aireportuko musika” (Pamiela). 2027an EHAS erakunde armatuak Leyre Olcoz nafar politikari eskuindarra bahitu du. Ekintzaileek baimena emango diote Olcozi eskutitzak idazteko emazteari zein hainbat politikariri. Bi urte beranduago Koldo Lakarek narratzaile lanak egingo ditu bahiketaren inguruko agiriak bilduz, gertatutakoa berreraikitzeko asmoz.\nIdazleak berak azaldutakoaren arabera, «botere hegemonikoaren zein botere txikien inguruko gogoeta batzuk daude». Adibidez, ikusten da nola gobernuak ordaindutako hedabideek iritzi publikoan eragiten duten komeni zaion norabidean. Botere hori lortzeko lehia ageri da.


Romagne (Vienne) - Wikipedia, entziklopedia askea.\nBernard PORCHET (2014-2020)\n46° 16′ 13″ N, 0° 18′ 08″ E / 46.270277777778°N,0.30222222222222°E / 46.270277777778; 0.30222222222222Koordenatuak: 46° 16′ 13″ N, 0° 18′ 08″ E / 46.270277777778°N,0.30222222222222°E / 46.270277777778; 0.30222222222222\nRomagne (Vienne) (Frantzia)\nRomagne (Vienne) (Vienne)\nChampagné-Saint-Hilaire, Blanzay, Brux, Champniers, Saint-Romain, Sommières-du-Clain eta Vaux\nRomagne Frantziako udalerri bat da, Vienne departamenduan dagoena, Akitania Berria eskualdean. 2013an 875 biztanle zituen.\n2007an Romagne udalerrian erroldatutako biztanleak 875 ziren. Familiak 387 ziren, horien artean 121 pertsona bakarrekoak ziren (44 bakarrik bizi ziren gizonak eta 77 bakarrik bizi ziren emakumeak), 149 seme-alabarik gabeko familiak ziren, 93 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 546 etxebizitza zeuden, 391 familiaren etxebizitza nagusia ziren, 92 bigarren erresidentzia ziren eta 63 hutsik zeuden. 530 etxeak ziren eta 11 apartamentuak ziren. 391 etxebizitza nagusietatik 320 bere jabearen bizilekua ziren, 61 alokairuan okupaturik zeuden eta 9 doan lagata zeuden; 5 etxek gela bat zuten, 33 etxek bi zituzten, 63 etxek hiru zituzten, 98 etxek lau zituzten eta 191 etxek bost zituzten. 322 etxek euren parking plaza propioa zuten azpian. 207 etxetan ibilgailu bat zegoen eta 144 etxetan bat baino gehiago zituzten.\nRomagne udalerriko biztanleria-piramidea 2009an .\n2007an lan egiteko adina zuten pertsonak 533 ziren, horien artean 314 aktiboak ziren eta 219 inaktiboak ziren. 314 pertsona aktiboetatik 275 lanean zeuden (150 gizon eta 125 emakume) eta 39 langabezian zeuden (17 gizon eta 22 emakume). 219 pertsona inaktiboetatik 87 erretiraturik zeuden, 47 ikasten zeuden eta 85 "bestelako inaktibo" gisa sailkaturik zeuden.\n2009an Romagne udalerrian 390 unitate fiskal zeuden, 830 pertsonek osaturik. Pertsona bakoitzeko diru-sarrera fiskalaren mediana urteko 13.457 euro zen.\n2007an zeuden 37 komertzioetatik, 3 bestelako produktu industrialen fabrikazioko enpresak ziren, 9 eraikuntza enpresak ziren, 6 ibilgailuen saltze eta konpontze enpresak ziren, 1 garraio enpresa zen, 4 ostalaritza eta jatetxe enpresak ziren, 1 finantziazio enpresa zen, 1 higiezinen enpresa zen, 4 zerbitzu enpresak ziren, 4 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 13 zerbitzu publikoetatik, 1 posta bulegoa zen, 1 banku bulegoa, 1 funeraria, 2 ibilgailuen konpontzeko eta nekazaritza tresnetako lantokiak, 1 igeltseroa, 2 margolariak, 1 zurgina, 1 iturgina, 1 argiketaria, 1 ile apaindegia eta 1 jatetxe.\n2000. urtean Romagne udalerrian 39 nekazaritza-ustiategi zeuden, 2.660 hektarea erabiltzen.\n2009an 2 lehen-hezkuntzako eskola zegoen. Romagne udalerrian1 Bigarren Hezkuntzako ikastetxea eta 1hezkuntza orokorreko lizeoaBigarren Hezkuntzako ikastetxeetan 68 ikasle zeuden eta hezkuntza orokorreko lizeoetan 47.\nWikimedia Commonsen badira fitxategi gehiago, gai hau dutenak: Romagne (Vienne)\nOrriaren azken aldaketa: 23 urtarrila 2018, 23:34.


Haurdunak eta haurtxoak | Centro Quiropractico Ana Echeveste en Donostia\nHaurdunak eta haurtxoak\nHaurdunaldian amaren gorputzak aldaketa asko izaten ditu: aldaketa hormonalak, artikulazioen pisu-gorakada, kurba lunbarra handitzea… Eta horren guztiaren ondorioz nerbio-sistemak interferentziak jasan ditzake, amaren eta haurtxoaren kaltetan joan daitezkeenak. Zainketa kiropraktikoak amari bizkarrezurraren eta pelbisaren lerrokadurari eta malgutasunari eusten laguntzen dio.\nInterferentziarik gabeko gorputzean hazten den haurtxoa erosoago egongo da, eta jaiotzeko jarrerarik onena hartuko du. Eta erditu ondoren, eta beraz, bizitzen dugun unerik traumatikoenetako bat igaro eta gero munduratu ondoren, zer gauza hoberik bizitzaren bideari nerbio-sistema zainduz ekitea baino, hazteko daukan ahalmen izugarria gara dezan. Kiropraktikak teknika espezifiko eta eraginkorrak garatu ditu horretarako.


RINNIG Xaboi-dosifikagailua - berdea - IKEA\nRINNIG Xaboi-dosifikagailua, berdea, 450 ml\n4.5 12 Iritziak\nXaboi-banagailu honi esker, arraska ordenatuta eta garbi mantentzen da. Banagailuak diseinu modernoa du, minimalista, eta oso ongi konbinatzen da serie bereko gainerako produktuekin. Garrantzia handiko aldaketa txiki bat. Irakurri gehiago\nNahi beste aldiz bete daitekeenez, aukera ekologikoa da.\nDosifikatzaileak duen irekidura zabalari esker, oso erraza da berriro betetzea.\nGehiago RINNIG seriea\nGehiago Xukadera eta harraska-osagarriak


Irakaskuntzako euskal Kooperatibek eraldaketa prozesu sakon bati ekin diote, ikaslea erdigunean jartzeko helburuarekin Zer da ERKIDE-Irakaskuntza? Zein erakunde ordezkatzen ditu? ERKIDE-Irakaskuntza Irakaskuntzako Kooperatiben Elkartea da, Euskadiko Kooperatiben ikastetxeen (ikastolen, eskolen, euskaltegien, unibertsitateen) ordezkari izateko jaio zena, eta ERKIDE Lan, Irakaskuntza, Kreditu eta\nKooperatibak ekonomiaren demokratizazioaren abangoardian gaude, sortutako aberastasuna modu justuenean banatzen duen eta desberdintasun gutxien sortzen duen enpresa-eredua baita kooperatiba. Euskadin kooperatibismoaren erreferente gara mundu osoan, batez ere kooperatibismo industrialaren esparruan, urtero gu ezagutzera datozen milaka bisitariek argi erakusten duten moduan. Bai\nXI. JARDUNALDIA FOROKOOP - Pablo Durana\nXI Forokoop "Euskal alderdi politikoak eta kooperatibak" Pablo Durana elkarrizketa.\nProgramak Euskadirekiko lotura duten gazteen kontratazioa sustatzea eta enpresei aukera eskaintzea lanbide- edota hizkuntza-gaitasunak eskuratu dituzten pertsonak euren plantilletan sartzeko, kontrataziorako diru-laguntza emanez. Kontratuak 12 hilabete iraun behar du gutxienez. Enpresak Gutxienez 12 hilabeterako lan-kontratuak egiten dituzten enpresek, egoitza soziala edo fiskala\nASEkoop - Kooperatiba Aholkulari Seniorren Elkartea\nASEkoop, Kooperatiba Aholkulari Seniorren Elkartea jaio da. Aholkulari Seniorren zerbitzua EKGK - Euskadiko Kooperatiben Goren Kontseiluaren babespean eskaini da 2008tik. Euskal kooperatibismoaren errealitatea askotarikoa da, eta sektore, tamaina eta enpresa zein kooperatiba-arloko garapen ugaritako kooperatibak elkarrekin bizi dira bertan. Zenbait kooperatibaren\nKONFEKOOP, Euskadiko Kooperatiben Konfederazioa eta IMQ, Igualatorio Médico Quirúrgico-k, Kooperatibei tarifa berefiak eskeintzen dien, sinatutako hitzarmena zabaldu dute. Euskadiko Kooperatiben langileek eta euren senideek, baldintza bereziak eskuratu ahal izango dituzte IMQ osasun-arloko aseguruan, hitzarmen horri esker. IMQ enpresa txiki eta ertainei bereziki


Irekia Eusko Jaurlaritza - Gobierno Vasco :: Lehendakaria Gipuzkoako Industria eta Zerbitzu Enpresa Sarien banaketa ekitaldiaren buru izan da\nLehendakaria Gipuzkoako Industria eta…\n\nLehendakaria Gipuzkoako Industria eta Zerbitzu Enpresa Sarien banaketa ekitaldiaren buru izan da Iturria: Irekia\n\n\n\n\n\nLehendakariak "esfortzuak batzea"ren alde agertu da krisialdiatik irteteko\nGipuzkoako Merkataritza Ganberan eman dira Industria eta Zerbitzu Enpresa Sariak. Lehendakaria ekitaldi honen buru izan da hainbat instituzio ordezkari eta enpresariekin batera. Patxi Lopezen hitzetan, Euskadin "atzerapen ekonomikoa gainditu dugu" baina enplegua sortu arte "ez gara krisialditik irtengo" azpimarratu du.\nEgungo krisi ekonomikoa atzean uzteko 'guztion indarrak lotzearen alde' agertu da Patxi Lopez Lehendakaria, horrela 'hiritar askeak dituen eta etorkizunerako nahi dugun Euskadi bateratu, iraunkor eta lehiakorra' eraikitzeko. Gipuzkoako Merkataritza Ganberan eman diren Industria eta Zerbitzu Enpresa Sarien banaketa ekitaldian egin ditu Lehendakariak adierazpen hauek.\nLehendakariaren aburuz, 'Euskal ekonomiaren sektore estrategikoetako bat da egungo industria, bere menpe baitaude, gure ongizatearen eta gizarte zerbitzuen ereduaren betiko jarduna. Eta hemendik aurrera ere, hala izaten jarraituko du'. Bere hitzetan, industriak, enpresariak eta euskal langileak nahitaezkoak izan ziren 80. hamarkadan bizi izan genuen krisi ekonomikotik irteteko.\nEuskadi 'atzeralditik ateratzen ari da baina, ez horrela krisitik' baieztatu du Lehendakariak. Honen adierazgarri, 2009ko azken hiruhileko datu ekonomikoak aipatu ditu. Orduan, euskal ekonomiaren BPGak 0,2 hazi zen eta horrek, 'atzeralditik kanpo jartzen gaitu', nabarmendu du.\nZentzu honetan, 'krisi egoera izugarri honi ahalik eta modurik onenean amaiera emateko era aurkitzeko guztion indarrak batzearen alde' agertu da Lehendakaria. '2010a guretzat urte gogorra izango delako ustea du Lehendakariak, lanpostu eraginkorrak sortzen hastea kostatu egingo zaigulako batez ere'. Lehendakariaren ustez, 'hau lortzen den unean hasiko dela Euskadi krisia atzean uzten; lanik sortu gabeko hazkunde ekonomikoak ere krisia suposatzen baitu', gaineratu du.\nEra berean, euskal ekonomia sendatzen ari bada ere, Eusko Jaurlaritzak 'krisiari aurre egiteko neurrien bila jarraituko duela' gaineratu du Lehendakariak, 'guztion indarrak batzeko ahalegina egingo dugu aurkitzen ditugun konponbideak indartsuagoak izan daitezen', berretsi du.\nkortea_lehendakari_industri... behera kargatu (0 Byte)\ntotala_lehendakari_industri... 40 MB\npremios01.jpg 0 Byte (jpg)\npremios02.jpg 0 Byte (jpg)\npremios03.jpg 0 Byte (jpg)\npremios04.jpg 0 Byte (jpg)\npremios05.jpg 0 Byte (jpg)


Huno - Wikipedia, entziklopedia askea.\n(«Hunoak» orritik birbideratua)\nHunoek, Atila buruan, Europa inbaditu zuten.\nHunoak Erdialdeko Asiako tribu nomada edo erdi-nomaden konfederazioa izan zen, turkieraren familiako hizkuntza mintzatzen zuen aristokraziak zuzenduta. Deskribapen zaharrenetan esaten denez, ez etxe finkorik ez erregerik ez zuten hunoek, eta nekazaritza ez zuten ezagutzen; arkua ongi menderatzen zuten, zaldi gainean oso trebeak ziren, eta ausartak eta basatiak ziren borrokan.\nK.o. 370. urtean Europari eraso zion herri nomada bateko kidea. Hunoek Asiako erdialdean zuten jatorria, eta Europan erasoa hasi eta ondorengo zazpi hamarkadetan inperio handi bat eratu zuten.\nIV. eta V. mendeetan, hunoen tribu batzuk Europa inbaditu zuten, batez ere Atila bere buruzagia zenean. Volga ibaiaren mugaraino iritsi ziren IV. mendean, eta lehendabizi Volga eta Don ibaietako ibarretan bizi ziren alanoak menderatu zituzten; gero ostrogodoen inperioa bereganatu zuten, 376an gaurko Errumaniako lurraldeetan bizi ziren bisigodoak mendean hartu zituzten, eta Erromatar Inperioaren muga zen Danubio ibairaino iritsi ziren.\nHunoen inperioaren hedadura Europan.\n432. urterako hunoek germaniarren herri asko mendean zituzten, eta erromatarren kontra eraso egiten hasiak ziren. Urte horretan errege bakarra zuten hunoen taldeek: Rua. Rua hil zenean 434. urtean, haren ilobek, Bledak eta Atilak, hartu zuten erregetza. 441. urtean erromatarrek Marguseko bakea sinatua zuten hunoekin, eta hala erabaki zuten erromatarrek hunoei ordainketak egingo zizkietela, baina hitza bete ez zutenez gero, Atilak eraso handia egin zuen Danubioko mugatik aurrera erromatarren kontra. 445. urtean Atilaren bigarren erasoa izan zen Erro


Mozorrotuen kuadrillak kalean - Lizarraga - Guaixe.eus\nMozorrotuen kuadrillak kalean\nGuaixe 2019-03-02 10:08\nAurreko urte batean zezena agertu zen Lizarragako ihoteetan.\nLizerratarrek eguerditik aurrera ospatuko dute inauteria.\nIhote segizioa osatuko duten mozorrotuen kuadrillek Intxorreta karrikan, Ergoienako udaletxe ondoan dute hitzordua eguerdian. Handik abiatuko da ihote-segizioa, Lizarragan barnako kalejiran ibiliko dena. Hura Azi Iturri elkartearen ondoan bukatuko da. Han, 14:30 aldera mozorro-bazkaria eginen da. Arratsaldean, mahaitik jaso eta etxez etxeko puska-biltzea eginen dute. Garai batean urdaia jasotzen zuten. Gaur egun horrekin batera, txistorrak, arrautzak eta dirua. Erronda bukatzean elkartera joko dute, jasotakoa prestatu eta harekin afari ederra prestatuko dute. Ihote-afariaren ondoren parrandak segituko du.\nLizarragan eskola ixtearekin batera desagertu ziren ihoteak. Orduan haurrak mozorrotu eta eskean ibiltzen ziren Lizarragan barna. Inauteriak 2013an berreskuratu zituen Azi Iturri elkarteak. Bazkidearen eguna ospatzen ez dutenez, halako zerbait ihoteetan egitea erabaki zuten eta elkartearen kontura izanen dira bazkariko edariak.


M18 iModBatten aurrerapenen berri emateko bilera | Cidetec\nM18 iModBatten aurrerapenen berri emateko bilera\n2019ko apirilaren 9tik 10era bitartean, hirugarren Batzar Orokorra antolatu zen aurrerapenen berrikusteko bilerarekin batera, Europar Batasunean, Bruselan, Euskal Herriak duen ordezkaritzan.\nMartxoaren 18ra arte egindakoa ikusteko eta hurrengo urratsetan pentsatzeko aukera bikaina zen. Ordurako (martxoaren 18rako), iModBattek beteta zuen proiektuaren mugarririk garrantzitsuenetako bat, bateriaren diseinu orokorra ixtearena, hain zuzen ere. Oraindik doikuntza batzuk egin behar zaizkio, baina itzulbiderik gabeko puntua dagoeneko gurutzatu dugunez, aldaketa txikiak soilik egin daitezke. Horren arrazoia da fikziozko modulu, modulu erreal eta pakete askoren osagaiak erosi egin behar direla, proposatutako bateria diseinua garaiz muntatu, probatu eta baliozkotu ahal izateko.\nHori dela eta, Batzar Orokorra honela antolatu zen: lehenik eta behin, lan sorta guztietako buruek lan sorta bakoitzaren alderdirik aipagarrienak definitu zituzten eta, gero, itxi gabe edo zehaztu gabe zeuden gaiak eztabaidatu ziren, lan sortaren diseinua ixteko. Arazo nagusiak moduluarekin eta bateriarekin, eta sistema termikoaren akoplamenduarekin lotutakoak izan ziren, bateria Renault ibilgailuan txertatzearekin lotutakoez gainera. Bigarren egunean, berrikusteko bilera izan genuen David Guedj jaunarekin, gure Proiektu Arduradunarekin, alegia. Lan sortetako buruek proiektuaren lehenengo erdian lortutakoaren berri eman zuten eta, lan sortetako buruen, koordinatzailearen eta proiektu arduradunaren arteko iritzi truke emankor baten ostean, batzarra amaitutzat jo zen.\nCIDETECek eskerrak ematen dizkio Eusko Jaurlaritzari, Bruselan duen ordezkaritza bilerarako erabiltzeko aukera eman zigulako.


Armairuak - IKEA\nArmairuetarako apalak Atondorako armairuak 250 cm zabalera edo gehiago Bandaz lotutako armairuak Esquineros-a armairuak Ispiludun armairuak Haurren armairuak 100-149 cm zabalera 150-199 cm zabalera 200-249 cm zabalera 50-99 cm zabalera\nOinetakoen bilduma egiten duzu, bakeroak eta kamisetak gustuko dituzu edo kapela mota ugari dituzu? Ez dio axola zeren bilduma egiten duzun, eskaintzen ditugun armairuak gauza guztientzako leku asko daukate eta. Zure arropa, estilo eta lekurako modelo ezin hobea aurkitu ahal izango duzu estilo tradizional edo modernoko armairu irekien, itxien edo banakoen atalean bilatuz.\nPAX armairua – zure estiloa, kanpoan eta barruan\nKalitate handiko PAX armairuek aukera ugari dituzte, kanpoaldean nahi duzun itxura lortzeko eta barrualdean nahi dituzun barne-antolatzaileak jartzeko.\nIkusi PAX sistema\nArmairu independenteak: antolatzeko modu erraz bat\nZure arropa txukun mantentzea berehala aurkitzeko oso erraza da armairu independente batekin. Estilo eta aukera asko aurkituko dituzu IKEA gaman: ate lerragarridunak, ate tolesgarridunak edota armairu irekiak.\nIkusi armairu independente guztiak\nZure biltegiratzea antolatu nahi duzu?\nPlanifikatu zure PAX armairua\nPlanifikatu zure PLATSA biltegiratzea\nPlanifikatu zure ELVARLI biltegia\nPlanifikatu zure BROR biltegiratzea\nPlanifikatu zure JONAXEL biltegia\nPlanifikatu zure BOAXEL biltegiratzea\nArmairuak eta askoz gehiago itxura koordinatu bat lortzeko\nSistema bereko biltegiratze altzariak aukera ditzakezu, dena bat etor dadin.\n3 atedun armairua117x190 cm\n2 atedun armairua78x190 cm\n3 atedun armairua117x176 cm\n2 atedun armairua79x176 cm\nAte lerragarridun armairua118x55x199 cm\n6 atedun armairua120x42x191 cm\nAte lerragarridun armairu irekia120x123 cm\nErakusten: 24/ 306


Antzerti / 72 zenbakia\n| 72 zenbakia, 1985eko ekaina [faksimilea PDF formatuan]\nBERENGELA IZENEKO OTARANTZA BATEN IBILKETAK ETA BIRIBILKETAK\nMAIATZA ZORABIATUAREN PASTORALA\nEgun horretako beste ohitura bat herriko plazan zutitzea da, Laza-n egiten den bezala, luzeena eta tenteena daukan auzoari ebatsitako ebasketa rituala-arbola. Lazakoak, neuk neurtua 1953an, 20 metro zuen luzean. Maiatzaren bian joaten ohi dira bila, gaueko hamabietan. Negar egin dezan, galgak estutzen dizkiote idi gurdiari eta gaita doinuan sartzen dira herrian, zantzo-irrintzika.\nLazako Gurutze Santuaren festak... bost osagarri ditu: plazan zutitzen den Maiatza, Adan eta Eba, lsaaken Holokaustoa, Mairua eta Kristauaren arteko dantza eta borroka. Maiatz-arbola deskribatua dago; Adan eta Eba gizonezko adin xamartu bat eta neska eder bat dira, festako maiordomoek hautatuak sekretupean gordetzeko baldintzarekin. Hirugarren egunean musika eta dantzariak Adan, Eba, Isaak, Abraham, eta Aingeruaren bila doaz, prozesioan datozelarik. Eba-k, kapa zuri lorez edertuarekin, gorua darama liho matazarekin eta saski bat laranja; Adan-ek zaku bat bizkarrean. Honek, prozesioan, farre era gin nahiko dio Eba-ri; dantzariak jauzika doaz Kristoren aitzinean. Plazan Isaaken Holokaustoa ospatzen da, eta elizaurrean, mairuaren eta kristauaren gatazka.\n...Maiatza eta Adan eta Eba kristau zeremonialari erantsitako osagarriak dira, nekazari ritoren hondakin garbiak. Adan eta Eba, Maiatzeko erregeerreginak, loratzera datorren naturaren izpirituaren irudiak dira...\nlsaaken Holokaustoa erdiaroko jatorria duen irudikatze bat dugu...\nEtnografía Galega. Vigo, 1972\n(Jokalekuak gaur egungo Ourenseko auzo baten kaleak irudikatzen ditu. Etxe-irudizkoen aurrean aulki edo eserleku txipi batzuk izango dira, zuzendariak irizten dionean erabili ahal izango dituenak. Dekoratzailea ahaleginak saiatuko da irudikatze zehatz edo «realista» bat ez egiten. Aski da dekoratua auzo bat izatea. Ikusleagandik eskuin oholtza txipi bat egongo da, behar denean, esango den PANTOMIMA jokatzeko.\nJokaldia hastean jokalekuak hainbestean egon behar du argitua. Argia ezin gehiagoan zaindu behar da pieza honetan. Zuzendariaren zuhurtasunak jakingo du noiz eta nola jokatu behar den argiekin.\nMusika entzuten da urrun. Musikak alai eta arina behar du.\nMusika somatuta laister, jokalekurainoko igankai bat izango duen butakategian NESKA-MUTIL talde bat ageri da, jokalekuari buruz etorki.\nJOKALARIEK erabiliko duten jazkera konbentzionala izatea komeni da, koloreduna, eta zenbait JOKALARIK eskalaproinak eramatea, ballagarri honetaz soberasko profitatzea komeni ez bada ere.\nJOKALARIAK dantzari eta kantari sartuko dira eta keinuak eginez ikusleei. Gero jokalekura igan eta kopla hauek kantatuko dituzte, herri musika sinple bat gainera dakiekeelarik).\nHeldu da Maiatza\nHeldu da lorea\n(JOKALARI batzuk, jokalekura igandakoan, alboetatik irten eta berriro sar litezke dekoratuan ageri diren etxeen ateetatik.\nJOKALARIEK etxeetako ateetan jotzen dute. AUZOAK zer ote den ageri dira leihoetan. JOKALARIEK kantari dihardute ate joka)\nMaiatzak dakar orria\njaiki herritar noblia\ngoazen Maiatzaren bila\ndenok dadila ongi etorria.\nMaiatzak dakar hostoa\nbertako ta auzokoa\nhostoz egina dauka jantzia\nlorez egina koroa.\nLEHEN AUZO EMAKUMEZKOA: (Bere etxeko atan ageri). Ze iskanbila da hau?\nLEHEN AUZO GIZONEZKOA: (Atearen goialdean ageri). Ez duzue bat pakean uzten! Nire aurrezkiak zenbatzen ari nintzen! Ze Maiatza eta ze panderu larru!\nLEHEN AUZO EMAKUMEZKOA: Niri utz iezadazue lo egiten! Egun osoan lanean arituta gero gogo ederra daukat nik erromeritarako!\nBIGARREN AUZO EMAKUMEZKOA: Goazen bertara! Goazen bertara denok! Goazen Maiatzaren bila!\nLEHEN AUZO GIZONEZKOA: ltxaron apur bat! Gorde ditzadan ongi gordeak neure aurrezkiak! Eta har dezadan jaka bat bizkarrean, gaueko ihintzak mankatu egiten nau eta. Gaua alferrik galdu eta ez ahal dut kostipatu eder bat harrapatuko!\nJOKALARI BAT: Goazen Maiatzaren bila!\nBESTE JOKALARI BAT: Pinu eder bat bilatu behar dugu. Badiat bat begiz jota!\nLEHEN AUZO GIZONEZKOA: Nire Bouza Bellako pinuaren bila baldin bozoazte, tiroka erasoko dizuet. Alferrontziok! Abraham Marzan naizen bezalaxe egingo dudala! Beraiekin joango naiz neure pinuetara joan ez daitezen. Denari erne egon beharra dago. Ezin liteke bat ajolagabetu ezertan ere. Harraparia besterik ez dago.\nJOKALARI BAT: Zekena!\nBESTE JOKALARI BAT: Esku-eutsia! Lukurreroa! Labanaria!\nBESTE JOKALARI BAT: Satanas gosetua!\nZENBAIT JOKALARI: Goazen Maiatzaren bila! Isil dadila goseti hori!\n(Zenbait AUZO ageri dira ateetatik eta jokalekuan dauden JOKALARIEKIN biltzen dira. Kantari doaz):\n(Jokalekua hutsik gelditzen da une batean.\nJOKALARIAK irten diren beste aldetik ageri dira berriro. Beraiekin jokalekuaren erdian gelditzen den MAIATZA dator.\nMAIATZArena prestatua egon behar duen jokalari batek egiten du. Lorez koroatua dator. Tunika luze bat du soinean, eta hari itsatsiak pikondo hostoak, mirubelarrak, erramu adaskak, ezpata-belarrak. Beharrezkoa da jantziak bizitasuna eta ikusgarritasuna izatea eta mugimenduak ez trabatzea.\nMAIATZA jokalekuaren erdian gelditzen da ikusleei begira, geldirik.\nJOKALARIEK eskutik helduta dantza egiten dute eta MAIATZAren inguruan eraztuna egiten dute, kantari):\nHemen da Maiatza\nherria du plazan\nJauntxo ta markesak\nzergak eta petxak\nzu zaigutu gure\nzu zaitugu orain\n(MAIATZA dantzari hasten da eraztunaren inguruan eta itzulia burutzen du kantatuz):\nEz dut nik ezer nahi\nezertxo ere nik\n(JOKALARI guztiek dute erantzuten):\n(MAIATZAK mutis egiten du.\nJokalekuan gelditzen diren jokalariak etxez etxe abiatzen dira opari bila (Mayak). Jokaldi hau mimika hutsez egiten ahal da. JOKALARIEK, etxeak bisitatuz doazela, herri kanta hauek dituzte kantatzen):\nJostorratza ta haria\nlimosna eske hemen daukazu\nherri hontako gazteria.\nEzpata zuzen liraina\nPozikan hartuko genizuke\nHorra hor goian xagua\nHaren guardian katua\nKoronel jaunaren urdaiekin\nbete behar dugu zakua.\nKanpai ustela isilik\nHemen ez dago dirurik\nBizkar gaineko zakua ere\nzorriz daukagu beterik.\n(Kanta burutzean, JOKALARIAK gelditzen dira jokalekuan, dekoratuen kontra. Batek opariak bildu dituzten zakua utziko du ongi agerian, baina oztopagarria gerta ez dadila.\nMAIATZA ageriko da EBA eta ADAN eskutik dakartzala.\nEBAk tunika zuri bat du soinean, oinetarainoko luzea. Ilea libre eta kizkurtua darama -perruka darama- demasa kizkurtua, laran-lorez lotutako hiru perla ileratako diademak bildua. Goru bat eramango du, eta ezker besoan saskitxo bat bete sagar, edo bestela, laranja.\nADAN belaunez beharago iristen zaion tunika zuriz dago jantzia eta manketan pikondo hostoak eramango ditu itsatsiak. Buruan txapela bat, konikoa, aurrerantz tolestua, bekokian eroriko zaion borlarekin. Bizkarrean aitzur bat ekarriko du.\nMAIATZA, jokalekuaren erdian, JOKALARI eta IKUSLEEI mintzo zaie honoko solasean):\nHona Eba, hona Adan\nzuen lehen gurasoak\nHeldu dira poztu nahian\nagure eta atsoak.\n(EBA dekoratuko etxe baten ate aitzinera doa. Saskitxoa lurrean utzi eta goruan harilkatzen ekiten dio, seria oso, langile eta erdeinuz. Ez du hitzik aterako. ADAN imintzioak egiten hasiko da, keinuak, jauzika EBAren interesa erakartzeko, ahapaldi hau esaten duelarik):\nene bihotzeko dolorea:\nbidal iezadazu haizez,\nharek nauka zororik maiteminez.\nene usategiko usoa\nhausten dit bihotza\nnola kristalik mehena.\nEba arkaitz gogorraren irudiko\nandere eder haundinahiko\nzergatik ari niri muzinez\nzure eztitasunaren eztia\neror bekit guztia\nbihotzari eginik gainez\nZu zara ilargia zu eguzkia\nzu zara artizarra\nzu errekaldeko lizarra.\nEz izan niganako hotza\nsutan daukat bihotza\ndena txinparta eta garra\nzu zaituelako jabea.\nNi ez nauzu batere nagia\nlegez dut irabazten neure ogia!\nFamatzen naute langilez\neta neure izerdiaren perlez\negingo dizut lepoko bat\nEta aitzur honi emanta\nene uso xarmanta\nlur osoa dut landuko\nEz zaizu ezertxo ere faltako!\nEsaidazu baietz ba,\nNik nahi zintuzket neure emaztea\nEsaidazu bai, ene prenda maitea!\nBurua botako dut esaten badidazu ez,\neta hilko naiz etsipenez...\nzakur gaixo baten antzean\nlangaren baten atzean!\n(EBAk sagar bat hartzen du saskitik, edo laranja izugarri haundi bat, eta ADANi sartzen dio ahoan.\nADAN zorabiaturik erortzen da, diolarik):\nAi, hau zorionaren ederra,\nsagar honek dirudi eperra!\n(EBA makurtu egiten da ADANganantz eta lanturazko keinuak egiten ditu, eta farregarriki hasten da dolutzen, gehiegiz ez baina.\nADAN pizkortzen hasi da. Jokalekuaren hondoan bazterretan zeuden JOKALARIAK inguratu egiten zaizkio eta harriduraz begiratzen diote.\nEBA eta gero ADAN bildu egiten dira JOKALARIEKIN eta ritozko dantza moduko bat! ekiten diote kantari):\nHau lurraren poza\nMaiatza da heldu\nhaize berri batek\nirriz ta farrez\n(JOKALARIEK eskutik heltzen diote elkarri eta dantzari jarraitzen dute honokoa kantatuz):\n(MAIATZA sartzen da AINGERU bat garraiatuz, herrisketako prozesioetan ageri direnen gisan jantzia. Soinekoa apur bat karikaturazkoa izango da. Hegaletako bat goikoz behera behar du, ongi etortzeko).\nMAIATZA: Mugi hadi tripazakua!\nAINGERUA: Banoa! Banoa!\nMAIATZA: Heure papera ongi esaten baduk, egoki, abots ederrez eta ezertan hutsegin gabe, emango dizkiat gaztain iharrak, Ribadabiako erroskilak, Allarizko almendratuak, Villalbako kapoi bat, Limiako idi bat...\nAINGERUA: Ez dut holakorik nahi batere!\nMAIATZA: Eta orduan zer nahi duk?\nAINGERUA: Txiklea nahi dut!\nMAIATZA: Hago piska batean! Txiklea!\nAINGERUA: Ba txiklea nahi dut, txiklea nahi dut!\nMAIATZA: Txiklea zerrikeria hutsa da!\nAINGERUA: (Tematsu) Ba nik txiklea nahi dut!\nMAIATZA: Ez hadila kargantea jarri. Izango duk heure txiklea\nAINGERUA: Ona izan dadila. Amerikanoa behar du izan. Eta benetakoa. Hik niri ez didak ziria sartuko, ez nauk hankagorri bat eta.\nMAIATZA: Kalitaterik onenetakoa izango duk heure txikle amerikanoa, nahi duan dastarekin. Neure kontu. Baina ongi behar duk esan papera. Eta...\nAINGERUA: Berriz! Emaidak orain bertan txiklea! Bestela ez diat lanik egingo!...\nMAIATZA: Begira mukitzu hau. Holakorik...?\nAINGERUA: (Tematsu) Txiklea nahi dut, txiklea nahi dut!\nMAIATZA: (Sakeletan miatu eta AINGERUAri txiklea emanez). Hartzak eta pakea emantzak!\nAINGERUA: Gehiago nahi dut, gehiago nahi dut!\nMAIATZA: Matraileko bat emango diat nik hiri, edo ostiko eder batzuk! Nazkatuta naukak! Lanera!\n(MAIATZA harat-hunat hasten da jokalekuan, dekoratuaren kontra dauden JOKALARI guztiei banan bana begiratuz. Zalantza egiten du behin-bitan ausartu baino lehen. Azkenik LEHEN AUZO GIZONEZKOA seinalatuz dio).\nMAIATZA: (Lehen auzo gizonezkoa seinalatuz) Zuk! Zuk izan behar duzu!\nLEHEN AUZO GIZONEZKOA: Nik zer...? Zer izan behar dut nik?\nMAIATZA: Zuk Abrahamena egin behar duzu!\nLEHEN AUZO GIZONEZKOA: Lotu mokoa! Ezta pentsatu ere!\nMAIATZA: Ba zuk izan behar duzu!\n(JOKALARIAK LEHEN AUZO GIZONEZKOAri zuzentzen zaizkio):\n— Abraham jauna, zuk izan behar duzu!\n— Abraham jauna, ez zaitezela erregutu-beharra!\n— Abraham jauna, zuk ezagutzen duzu papera!\n— Zuk oso ongi egiten duzu, Abraham jauna!\nLEHEN AUZO GIZONEZKOA: Ezetz, arraioa, ezetz!\n— Baietz Abraham jauna.\n— Abraham jauna, baietz.\n— Zeu zara ta, Abraham jauna, ateka honetatik atera gaitzakeen bakarra.\n— Ez zaitezela halakoa izan Abraham jauna.\n— Zu oso ona zara Abraham jauna.\n— Zu oso gizon ona zara Abraham jauna.\n— Zu oso azkarra zara Abraham jauna.\nLEHEN AUZO GIZONEZKOA: Ados orduan. Aharia niretzat izango delako baldintzarekin!\n— Auzo gaizto!\nLEHEN AUZO GIZONEZKOA: Edo aharia edo ez dago ezertxo ere esandakoaz! Eta gainera, horrela jartzen zaretenez gero, panazko praka berriak Isaakentzako.\n— Ez dago eskubiderik!\nLEHEN AUZO GIZONEZKOA: Hain analfabetoak zaretenez eta hain gaizki haziak, ez dago inolako traturik. Lotu mokoa. Agur! (Irtetekoa eginez). (JOKALARI abotsak)\n— Ez zaitezela joan!\n— Irabazi duzu!\n— Zer egingo diogu!\n— Zurekin ezin baita!\n— Berdina egiten duzu beti!\nLEHEN AUZO GIZONEZKOA: Ongi da. Ados tratuan. (Oihuka) lsaak! Isaak!... Non sartu ote da umetzar hori?\n(Oso UME zarpatsua ageri da)\nISAAK: Hemen nago aita, zure aginduetara!\nLEHEN AUZO GIZONEZKOA: Presta zaitez oholtzara igateko ihaz bezala.\nISAAK: Eta zer emango didazu?\nLEHEN AUZO GIZONEZKOA: Nik badakit zer emango dizudan... Aguro!\nISAAK: Ez gehiegi estutu lotzen nauzunean eh?.. Hemen dauzkat ihazko arrastoak oraindik (Eskumuturrak erakutsiz).\nLEHEN AUZO GIZONEZKOA: Lasai. Ihaz izan ere eskuak ihes egin zidan eta banizkian zor batzuk hiri kobratzeko. Orain, hanka egur bila.\nISAAK: Bai jauna.\n(JOKALARIren batek eman diezaioke perruka bat LEHENAUZO GIZONEZKOARI,\nzuria, zarpaila eta gaizki josia, adats zuri luzerekin eta bizar zurirekin ere, luzeak oso, eta tunika gorri bat, eta zurezko labana bat izugarria lodi-luzean. Jazkera hau guztia, LEHEN AUZO GIZONEZKOA ABRAHAM MARZANez irudikatzea alegia, karikaturazkoa izango da doi batean.\nLEHEN AUZO GIZONEZKOA osorik edertutakoan bere ABRAHAM MARZAN paperean, ISAAK heldu da tunika zuritan, oihal mairu bat buruan eta egur sortaño bat bizkarrean. ABRAHAM MARZAN eta ISAAK oholtza txipi batera igaten dira -aski da txipia izanik ere- ikusleagandik eskuin dagoena. Jokalekuan dauden JO-\nKALARIAK lurrean eseritzen dira jokalekuan egon litezkeen eserleku edo aulkiren batzuetan. AINGERUA oholtzaren bazterrean dago, jokatuko den jokaldia ikusten, bere joka-beharra arte.\nOndoren farsa txipi bat jokatuko da MIMOZ. Oholtzan ISAAKek egur sorta uzten du. ABRAHAM MARZANek, gaitzeko soka batez, gerrian lotzen dizkio eskuak ISAAKi protesta egiten badu ere, ez baitu onez onean harrapatzen uzten. ISAAK lotua dagoenean, ABRAHAM MARZANek begiak estaltzen dizkio, ISAAKek, belauniko, begiak estalita, ahaleginak egiten dituelarik libratzearren, ezin lorturik.\nMIMO hau jokatzen den bitartean, MAIATZAK honela errezitatzen du abots lodiz eta solemnez):\nHizketan zekitenean gauzek eta abereek\neta hitzegiten zutenean arraiek, hegaztiek eta zakurrek,\nzerriek, astoek, konejuek eta igelek,\nhonoko abotsa entzun zuen-Abrahamek:\n«Egunsentian har ezak\nheure seme Isaak\neta eztiki, eta eraman\nAbraham Marzan gizarajoak\nhartu zuen Isaak haurra\nozta zekiena oinez\neta hornitu zen ogiz\neta ardoz zer esanik ez.\neta hona Isaak mintza:\n«Nora ote goaz»\n«Hara goaz —Abrahamen hitza—\nleku urrun hartara\nholokausto bat egitera\nezezaguna gure alderako erruki dadin»\nErantzuten dio semeak samin:\n«Ez dut nik animaliarik ikusten inun\nhorretarako balia dakigun».\n«Ez zaitezela ardura\nbiktimaren bat helduko zaigu eskura».\nEta bidean aurrera egin zuten isilik\nilunik eta tristerik.\nHeldu zirenean hautatu lekura\nIsaak berehala zen dena lotura\nbera izan behar zuela\nHontan entzun zen abots bat xamurra\neztia eta leuna\nAINGERUA: (Oholtzan, Abraham Marzani helduz eta labana botatzen diolarik:)\nAbraham Marzan jauna:\nIsaak ez baita zakurra!\nda misteriorik sakonena\nda munduan baliosena.\nIzan nahi baduk harakina\nhona ahari hau biktima!\n(Edozein JOKALARIk edo AINGERUAk berak ahari bat eskaintzen dio ABRAHAM MARZANi. ABRAHAM MARZANek ISAAK utzi eta labanarekin ematen dio ahariari adarren artean.\nISAAK askatu eta txistu batean izkutatzen da ikusleen artean oihukatuz):\nISAAK: Alajainkoa! Ederra hutsegin diat!\nMAIATZA: (Bere errezitatua burutuz):\nAbraham Marzan gelditu zen bakarrik\nlagunik gabe eta tristerik\nIsaakek burua ikusirik salbo\natzerrira zuen egin salto.\n(ABRAHAM MARZAN oholtzatik jaisten da. JOKALARIEK oihu egiten diote salaturik):\n— Ze ongi!\n— Zeure semea hil nahi izatea!\n— Inuzente bat erahil nahi izatea!\n— Haur bat!\n— Arima garbi bat!\n— Barrenak agindu egin behar!\n— Animaliak baino ankerrago behar du!\n— Piztia ustela!\n— Suge pozointsua!\n(ABRAHAM MARZAN jokalekutik irteten da burumakur. JOKALARIEK salaketan dihardute ukabilak estututa.\nMAIATZAk, JOKALARIEK ABRAHAM MARZAN salatzen duten artean, JOKALEKUAN DAGOEN ZAKUA JOTZEN DU BEGIZ, haztatzen du, hartzen du eta bizkarrean jasotzen, bere harekin ihesari eman nahi diolarik. JOKALARI bat ohartzen da jukutriaz eta oihu dagio MAIATZAri):\nJOKALARIA: Eh hi, demoniozko Maiatza, nora hoa zaku horrekin?\nMAIATZA: (Isiltzekoa eginez). Zaku hau neurea diat. Niri dagozkidan opariak dituk. Hau da nire tributoa. Neuri dagokidan tributoa.\n(Beste JOKALARIEK MAIATZA inguratzen dute -ukitu gabetanik- albo guztietatik eta ez diote ihes egiten uzten. Oihu egiten diote):\n— Opariak denonak dituk!\n— Opariak amankomunak dituk!\n— Zaku horretan dagoena guztiona duk!\n— Hik tronpatu egin nahi gintuan!\n— Lapurreta egin nahi higun!\n— Gurea dena eraman nahi huen!\nMAIATZA: Entzun: MAIATZA nauzue ni, udaberria dakarkizuena, bizia, alaitasuna, maitasuna, kantuak, loreak, urteroko uzta berriak. Ni nauzue zeuen babesa, zaintzen zaituena...\nJOKALARI ABOTSAK: Hi lapur bat haiz!\n— Faltso hutsa!\n— Gure bizkarretik bizi nahi duk!\n— Geure alaitasunak egiten du udaberria!\n— Bizia geugandik sortzen duk!\n— Maitasuna geure bihotzean da loratzen!\n— Kantuak herri osoaren lana dituk!\n— Loreak geure izerdiz errekaitzeko sortuak dituk!\n— Uztak geuk ereiten dizkiagu!\nOSO ABOTS OZEN BAT: Egin dezagun justizia! Erre dezagun babalasto hau!\nABOTSAK: Egin dezagun justizia!\n— Erre dezagun babalasto hori!\n— Utikan gezurrezko salbatzaileak!\n— Hil bedi lapurra!\nMAIATZA: Nik badiat ahalmena zuek guztiak errauts bihurtzeko! Guztiok baino gehiago ahal dut! Ukitzen banauzue damutuko zaizue!\n(JOKALARIEK atxilotu egiten dute MAIATZA soka handirekin. MAIATZAk oihu egiten du, ostikoka, mehatxuka, indarka.\nJOKALARIEK egurra garraiatzen dute, pilatu egiten dute, txondor gainera jaurtitzen dute MAIATZA eta sua damaiote, hiru bider kantatzen dutela):\nBisita egin digu\nBizia eman dio\nOIHALA ERORI ETA PIEZA AMAITU


San Miguel Garagardoa 1516 - The esklusiboa garagardoa San Miguel\nSan Miguel 1516 / Elikadura-informazioa\nKarbohidratoak g/100 ml 3,5\nHorietatik, azukreak g/100 ml 0,5\nZerbitzatzeko tenperatura 5º-7ºC\nSAN MIGUELEN PILSEN GARAGARDORIK ESKLUSIBOENA\nGilen IV.a Bavariakoak 1516an agindutako alemaniar purutasun-legeari zorrozki jarraikiz eginiko Pilsen garagardoa.\nBizitasun suabeko usaina du, zilarra eta sagarra lore-lupuluzko gerizekin konbinatzen dituen hondoarekin. Dastatzean lupulu-gerizak indartzen dira eta zereal-oroimena eragiten du.\nMikaztasun nabariko garagardoa, gorputz ertainekoa eta testura lehorrekoa, iraunkortasun mikatz, labur eta atseginarekin.\nLupulu mikatzak, mikaztasun nabaria eta leuna dakartenak.\nTxigortze-maila txikiko malta, garagardoari urre-kolore sotila ematen diona, baita zereal-kutsu suabeak ere.\nLegamiak sortzen ditu platanozko eta sagarrezko aroma arinak.\nGatz mineralen maila optimizatua osagai guztietako aromak eta zaporeak atera eta biziagotzeko.\nKaliza-motako kopa da 1516 kopa, oso estilizatua eta luzanga, garagardoaren kolorea eta distira ikusteko aukera ematen duena. Goiko aldean apar krematsuko geruza handi bat sortzen da, sudurrean eta ahoan lupulu-aromak oso ondo nabaritzeko aukera ematen duena.\nArraina, haragiak eta barazkiak\nBarazki-entsalada labean egina kafe-glasatuarekin\nAzalore errea almendrekin\nOilasko errea portuges erara


Udako postalak (XV) — Eibar.ORG | Eibarko peoria\nHemen zaude: Hasiera / Blogak / Nire uste harroan / Udako postalak (XV)\nUdako postalak (XV)\nXabier Mendiguren 2005/08/29 07:58\nOsteguna, abuztuak 25\nNazka-nazka eginda naukazu. Etxera iritsi bezain laster, abokatuarengana noa dibortzioa eskatzera. Urte osoan zure kantzontziloak eta pixa-arrastoak garbitzea nahikoa ez dela, udan gainera 24 orduan agoantatu behar: gauekoak gutxi nonbait, eta arratsalderoko zurrungak; kamixeta narras hori, txilborra bistan; zerbezak edanez bata bestearen atzetik, puxika husteko besterik jaikitzen ez zarela, galtza motxen zirrikitutik potroei hazka Amodioak itsututa edukiko ninduen, zaren bezalako zerria zarela ez konturatzeko, baina sendatu naiz, azkenik.\nOstirala, abuztuak 26\nKonforme esaten duzun guztian, xehetasun bat aldatuta: neuk eskatuko dut dibortzioa. Ez dakit nola jasan dudan orain arte horrelako atso histerikoa, buruan txorakeria besterik ez daukana: eguzkitako mila krema eta ukendu, zartagi-ipurdia baino beltzago egoteko; arratsaldero hango edo hemengo eskaparateetan ikusmiran, soineko, top, zapata eta istorio erosteko, nire visarekin noski; gauetan halako kafetegi, pub eta terrazatan, inguru horretan ez-dakit-nor ibiltzen dela eta. Uda desastre honen alderdi on bakarra, zure ondoan pasatuko dudan azkena izatea.\nLuzea izan da baina iritsi da. Hemen da azkenik Espainiako Liga. Azken hilabeteak nola-hala pasatuko zenituen: fitxaketen berriak, adiskidantzazko partidak, denboraldirako aurreikuspenak baina hori dena heroinazaleari metadona ematea bezalatsu da. Eta zuk benetako txute bat behar zenuen. Hasi da liga beraz. Baduzu aste osorako hizketagaia: astelehen-astearteetan, asteburuan gertatutakoaz eztabaidatzeko: huts egindako estrategiak, arbitro erosiak; asteazkena, erdiko atsedena: eta ostegun-ostiraletan, datorren matxaren xehetasunak aletzeko. Besterik behar al da zoriontsu izateko?\nUdatiar zoriontsu hori:\nPozik sentitzen zara. Ohitu zara oporlekuko ohe horretara, lo gozo egiten duzu, iratzargailua denik ere oroitu gabe. Faxa, e-maila eta bulegoko telefono-zenbakia ere ahaztu dituzu. Lankide, bezero, saltzaile, hornitzaile eta gainerako harreman profesionalen izenak eta aurpegiak itsasoak urrunean egiten duen gurma antzeko hartan galtzen zaizkizu. Ez duzu ia egunkaririk irakurtzen, ez telebistarik ikusten. Mundua ondo egina dagoela ari zara sinesten, zu naturarekin bat eginik. Eta oraintxe onenean zaudela berehala bueltatu behar duzula gogorarazten dizu alu honek.\nona Xme! ona maritxu eta bartolorena, kantua baino hobea!!!\negin diat barre ta... orain Anttoni ta Antton ezta? edo Haikamutil ta Bainausia behintzat...\nUdatiar zoriontsu ohia dio:


Alaine Agirre | Oharrak & Hondarrak\nArtxiboa laburpen hitzeka: Alaine Agirre\nPosted on 2019/07/12 by ibanzaldua\nAlarmak pizten zaizkit egileak idazketaren ahalmen sendagarriez hitz egiten hasten direnean, esperientziak irakatsi didalako, halakoak aipatzen dituztenean, ez direla ari hurkoa –balizko irakurlea– osatzeaz, beren buruak sendatzeaz baizik; haien liburuek, Frantziako Kapeto etxearen ondorengoen eskuen antzera, ahalmen benetan taumaturgikoak balituzte sikiera, eta errege haiek eskuak soilik ezartzearekin bezala irakurlearen eskrofula gaitza desagerrarazteko boterea balute –tira, gripe soil bat sendatzearekin konformatuko nintzateke–, ez nuke purrustaka egingo. Baina, tamalez, ez dira horretaz ari, beraien buruaz baizik.\nEz dakit Niaren Literaturaren gorakadarekin zer ikusia daukan, baina irudipena daukat azken aldi honetan mota horretako adierazpenak biderkatu direla, baita euskal letretan ere. Alaine Agirrek behin baino gehiagotan egin ditu zentzu horretan: “Niretzat liburu hau idaztea desinfektatze prozesu bat izan da: batetik, barrura begiratzea izan da; bestetik, zauriak ditudala ohartzea, eta, azkenik, horrek sendatzen laguntzea”. Hona, bestalde, Martin Bidaurrek bere estreinako poemen bildumaz esan zuena: “Prozesu terapeutiko baten bitartean sortutako liburua da, eta zentzu horretan niretzako balio terapeutikoa izan du liburuaren idazketak. Bertan ageri diren gauza asko kanporatu behar nituela uste dut, nolabait onartu eta gainditu ahal izateko”. Joera hau, esan gabe doa, ez da gure mundura mugatzen, sorkuntzarekin lotutako alor guztietan aurki baitaitezke halakoak; hauxe, adibidez, Eraul taldeko Asier Beramendiren bat: “Nire helburua ez da abesti onak egitea, baizik eta sentimenduak kudeatzea, terapia moduan”. Alajaina.\n(Are Jorge Luis Borges erori zen, elkarrizketa batean, tentaldian, erantzun zuelarik: “Nik barrena arintzeko idazten dut. Pasa den gauean aukera izan nuen esateko ni Robinson Crusoe banintz nire uharte jendegabean idatzi egingo nukeela, irakurria izateko inolako itxaropenik gabe”. Zorionez, koda hau gehitzen zuen, bere ohiko umorearekin: “Eta Alfonso Reyesi galdetu nion: zergatik argitaratzen dugu? Eta berak esan zidan: ‘Nik ere horixe galdetu diot neure buruari askotan. Argitaratzen dugu bizitza ez pasatzeko zirriborroak zuzentzen’”. Elkarrizketak deabruak kargatzen ditu, edonola ere, hori ere gogoan eduki beharra dago. Borgesen kasuan, eta edonorenean).\nBestalde, egia al da idazteak sendatzen duela? Kontuari buruz hausnartu duten guztiak ez datoz horretan bat. Elvira Navarrok, adibidez, hauxe esaten zuen gai horrekin lotuta:\nZertarako arduratzen da literatura gure gaixotasunaz: gu sendatzeko ala gure gaitza kronifikatzeko? Agian bi gauza horietako baterako ere ez, baina demagun alternatiba hori planteatzeak zentzua duela. Topiko bat da esatea fikzioak idazten dituztenen egokitu ezinetik sortzen direla. Gutxiago entzun dudana zera da, aparteko mundu bat sortzera eramaten duen bulkada horrek are inadaptazio handiago batera eramaten duela, hau da, sorkariek, edo behintzat haien arteko batzuek, ez dutela sendatzen, zauria sakontzen baizik.\nEz zait iruditzen iritzi hau gehienena denik, baina gutxienez kontuan hartzeko modukoa iruditzen zait.\nEdonola ere, demagun baietz, idaztea osasungarri suerta daitekeela, maiz: psikiatria eta psikologia eskola askok idazketa erabiltzen dute beren terapien osagai esanguratsu bezala, ez alferrik. Baina ez dudana horren garbi ikusten da idazleen bulkada autosendatzaile horren eta obratutakoa argitara ematearen arteko lotura, zeren eta izkiriatzeko edo sortzeko zio nagusia norberaren osasuna balitz, emaitza tiraderan gordetzearekin nahikoa izango litzateke, imajinatzen dut. Ni, horretan, bat nator Félix Ovejero pentsalariak bere El compromiso del creador. Ética de la estética liburu bestela eztabaidagarrian kontu horretaz esaten duenarekin (Galaxia Gutenberg 2014):\n[Arteetan] norberaren burua gauzatzea ez da helburua, baizik eta helburu baten atzetik joatearen –eta lortzearen– ondorio bat. Zoriontasuna bezala. Autoerrealizazioa eta zoriontasuna saiheska konkistatzen dira, konkistatzen direnean, beste gauza batzuen atzetik gabiltzanean, zoriontasunaz edo autoerrealizazioaz beste. Ahalegin bat errematatzen tematzen naiz eta, azpiproduktu gisa, lortzen dudanean, autoerrealizatzen naiz. Nik bilatzen dudana, bilatu dezakedan bakarra, eta beharrik lortu nuena, obra on bat zen (…), ez autoerrealizazioa edo zoriontasuna. Nire helburua (…) ez da zoriontasunerako tresna, iristen dena, iristen bada, loa egunaren amaieran iristen den bezala.\nKonpara dezagun “Nik bilatzen dudana, bilatu dezakedan bakarra, eta beharrik lortu nuena, obra on bat zen” hori, goragoko beste “nire helburua ez da abesti onak egitea, baizik eta sentimenduak kudeatzea” harekin. Hortxe dago, nire ustez, koxka, eta literatura mota horren arriskurik handiena. Nik nahiago dut pentsatzea, Ovejerorekin batera, zoriontasuna prozesuaren albo-ondorioa litzatekeela (barka errepikapena), “loa egunaren amaieran iristen den bezala”.\nLiteratura autosendatzailea, alde horretatik, Orfidala bezalakoa litzateke: aitzakia bat, lo hori lortzeko bidezidor bat, idazketaren benetako helburuarekin zer ikusi oso zeharkakoa izango lukeena.\nBeno, agian konparazio farmazeutikoa behartuegia atera zait, baina, aizue, ze gustura geratu naizen artikulua idatzita: osasuntsuago sentitzen naiz orain…\n[Artikulu honen bertsio laburrago bat Ortzadar gehigarrian argitaratu zen 2019ko apirilaren 6an].\nOrtzadar atalean publikatua\t| Alaine Agirre,Asier Beramendi,Elvira Navarro,Félix Ovejero,Jorge Luis Borges,Literatura autosendatzailea,Martin Bidaur,Niaren literatura hitzekin laburtua | Utzi erantzun bat


Etorkinekin eta Diakite elkarteen aldeko kabaret gaua antolatu du Taula kolektiboak | Cultura | Naiz\nEtorkinekin eta Diakite elkarteen aldeko kabaret gaua antolatu du Taula kolektiboak\nTaula kolektiboko 40 bat artistek antolatuta Kabaret inprobisatua eginen da abenduaren 8an Baionako Arteen Hirian. ‘Cri’ lanak aktualitatea oinarri izanen du, eta emanaldi bakarra eginen da. Migranteekin lanean ari diren Etorkinekin eta Diakite elkarteei emanen diete bertan bildutako dirua.\nIDOIA ERASO|02/12/2019 Actualizada:\nTaula kolektiboko artista baten emanaldia Pausa zentroan. (NAIZ)\nOholtza gainean egiten diren arte adierazpenak oinarri dituzten 22 konpainia biltzen dituen Taula kolektiboak kabaret erreaktibo eta inprobisatua sortuko du igandean. ‘Cri’ (garrasia) aktualitatean oinarritutako artikulu, irudi edota bideoak hartuta emanaldi politiko, disidente eta satirikoa izanen da. Artistek beraiek hautatuko dituzte gaiak, eta mota guztietakoak izanen dira, larriak edo arinagoak.\nBaionan migranteak laguntzen dituzten Etorkinekin eta Diakite elkarteei bideratuko zaie bildutako dirua, eta zentzu horretan «elkartasun, irri eta partekatze garrasia» izanen dela azaldu du emanaldian parte hartuko duen Le Petits Papiers konpainiako Agnes Yobregatek.\nBezperan elkartuko dira parte hartuko duten konpainia ezberdinetako 27 aktore, musikari eta dantzariak, emanaldia prestatzeko. Petit Théâtre de Pain konpainiako Maria Anevak azaldu duen legez, «artistikoki urrunago joateko nahia dugu, elkarrekin sortzeko, eta egiazko truke artistikoa sortzeko». Ikuslegoaren parte hartzea bilatuko dute, eta gaiak batzuetan serioak izanen badira ere festa giroa zabaldu nahi dute, umorea erabiliz.\nEtorkinekin eta Diakite\nAhalik eta jende gehiena biltzea dute xedea, horregatik pertsona guztiak gonbidatuta daudela adierazi dute, izan «fededun edo ateoa, ezkertiarra edo eskuindarra, engaiatua edo desengainatua, beganoa edo haragijalea». Anevak ikuspegi honetan sakondu du: «Ez da propagandarako momentu bat izanen, bildu eta denbora elkarrekin emateko ideia ezberdinak dauzkaten gizakien artean baizik».\nElkarteek eramaten duten lana ezagutzera emateko momentua izanen da igandekoa. Emanaldiaz gain ostatua ere ezarriko dute, eta bertan ikuslegoak eta artistek, elkarteetako kideekin ideiak partekatzeko momentua izatea nahi dute.\nEtorkinekin eta Diakite elkarteen eta Taulako kideen arteko harremana ez da berria, Zenbait konpainiek emanaldiak egin izan dituzte Baionan migranteei harrera egiten dien Pausa zentroan. «Migrazioaren fenomenoari erantzun egokia emateko sortu diren bi elkarteekin harremana dugu kolektiboko hainbat kidek modu pertsonal eta militantean, baina baita zenbait konpainiek ere, horregatik kabareta tresna artistiko alimalekoa dela iruditu zaigu» baieztatu du Yobregatek.\nElkarteak laguntzeko lehen emanaldi bateratu bat egin zuten ekainean kolektiboko zenbait kidek. Baionako gaztetxean izan zen eta konpainia bakoitzak bere lan baten parte bat eskaini zuen bertan. Kabaret honen bitartez dinamika hori garatu nahi izan dute.\nBigarren emanaldi hau ez da azkena izanen, etorkizunean elkarlana iraunarazi nahi dutelako kolektiboko kide eta konpainiek. Baionatik harago, kostaldetik urrunduz, beste emanaldi artistiko bat egiteko proiektua garatzen ari dira.


Irekia Eusko Jaurlaritza - Gobierno Vasco :: KONTSUMITZAILEEN ETA ERABILTZAILEEN HIZKUNTZA ESKUBIDEAK\n<iframe src="https://www.irekia.euskadi.eus/eu/embed/videos?video_path=2010%2F07%2F23%2Fderechos_linguisticos%2Fhtml5%2Fderechos_linguisticos.mp4" width="320" height="210" allowfullscreen></iframe>\nKONTSUMITZAILEEN ETA ERABILTZAILEEN HIZKUNTZA ESKUBIDEAK Iturria: Irekia\nLurdes Auzmendi: "Komertzioek eta enpresek gure babesarekin jarraituko dute, inposizio eta zigorrik gabe, euren organizazioetan euskara txerta dezaten"\nEusko Jaurlaritzako Osasuna eta Kontsumoko Sailak eta Kultura Sailak batera egindako proposamena aintzat hartuta Kontsumitzaileen eta Erabiltzaileen Hizkuntza Eskubideei buruzko Dekretua aldatuko du Jaurlaritzak eta ez dizkie isunak jarriko enpresa eta saltokiei. Lurdes Auzmendik argi utzi nahi izan du euskararen normalizaziorako aukeratu duten bidea sustapenarena eta elkarlanarena dela, inolaz ez zigorrarena edo inposizioarena. Era berean, enpresei diruz laguntzeko LanHitz programara beste 200.000 euro bideratuko dituztela eta Hizkuntza Konpromisoaren Zigilua sortzeko bidean daudela aurreratu du.\nLurdes Auzmendi Hizkuntza Politikarako sailburuordeak prentsaurrekoa eskaini du gaur eguerdian Eusko Jaurlaritzako Bilboko egoitzan. Bertan, Eusko Jaurlaritzak Kontsumitzaileen eta Erabiltzaileen Hizkuntza Eskubideei buruzko Dekretua aldatuko dutela jakinarazi du. Osasun eta Kontsumo Sailak eta Kultura Sailak egindako proposamena aintzat hartuta moldatuko dute dekretua. Dekretuak aurreikusten zituen zigorrak Dekretutik kanpo utziko ditu aldaketa horrek, eta urtebeteko epean burutuko da. Bitarte horretan, enpresek euskara planak aurrera eramaten jarraitu dute.\nLurdes Auzmendik erabakiaren arrazoiak argitu ditu: "Hizkuntza eskubideak errespetatzearen aldekoak gara, eta bide horretan urratsak ematen jarraituko dugu gizarteko esparru guztietan euskara txertatzeko, baina bizi garen garaietara egokitu behar dugu eta ez da unerik egokiena dekretuak zehazten dituen zigorrak aplikatzeko". Dekretuan egindako moldaketak aintzat hartuta, enpresa eta komertzioek urtebeteko epea izango dute dekretuak zehazten dituen betebeharretara egokitzeko.\nAdierazpen horiekin Hizkuntza Politikarako sailburuordeak Kontsumitzaileen eta Erabiltzaileen Dekretuaren harira sortutako kezkak eta zalantzak uxatu nahi izan ditu, eta lasaitasun mezua zabaldu du: "Komertzio eta enpresei ez zaie gure laguntza faltako. Erabateko babesa ematen ari gatzaizkie eta aurrerantzean ere bide beretik joko dugu euren organizazioetan euskara txerta dezaten. Ez gaude zigorrak edota inposizioak jartzeko koiunturarik onenean, alderantziz, krisi garaian elkarri laguntza ematea inoiz baino garrantzitsuagoa dela uste dugu eta hori da hartu dugun bidea".\nEusko Jaurlaritzaren erabakiaren arabera, indargabetu egingo da 2008ko uztailaren 1eko Kontsumitzaileen eta Erabiltzaileen Hizkuntza Eskubideei buruzko Dekretuaren 18. artikulua, zehapenak arautzen dituena. Aldi berean, 2003ko abenduaren 22ko Kontsumitzaileen eta Erabiltzaileen Estatutuaren 6/2003 Legearen 50.6 artikulua eraldatu behar da, hor ere aurreikusten baita, modu orokorrean bada ere, hizkuntza eskubideak ez errespetatzeagatik zigorrak ezartzeko prozedura.\nIndargabetzeak dekretua bertan behera utziko ez duenik nabarmendu nahi izan du Hizkuntza Politikarako sailburuordeak: "Dekretua ez da desagertuko, zenbait puntutan aldaketak burutuko dira, baina beste zenbait punturekin aurrera jarraituko dugu". Hori bai, zigorrik ez dela izango ziurtatu du.\nEnpresetan euskararen sustapena bideratzeko konpromisoa berresteko baliatu du gaurko agerraldia. "Euskararen sustapena egiten jarraituko dugu, konbentzituta baikaude arlo-sozioekonomikoan, gainontzeko beste arloetan bezala, euskararen normalizazio konbentzimendutik iritsiko dela eta ez zigorren bidetik".\nBide horretan, komertzio, enpresa eta era guztietako entitateen esku behar dituzten baliabideak jartzeko ahalegin berezia egiten ari direla nabarmendu du. "2010eko LanHitz izeneko diru-laguntzan 2.200.000 euro bideratu ditugu EAEko enpresa pribatuetan eta zuzenbide pribatuetako erakundeetan euskararen erabilera planak sustatzeko. Diru-laguntza hori areagotzeko aukera zabalik geratu zen, horren beharra izanez gero. Bada, azken hilabeteotan eskaera mordoa jaso ditugu eta beste 200.000 euro gehiago bideratzea lortu dugu".\nAgerraldia amaitu aurretik, Eusko Jaurlaritzak euskalgintzan ari diren erakundeekin elkarlana bultzatzeko borondatea duela azpimarratu du. Borondate horren adierazle da Hizkuntza Konpromisoaren Zigilua. "Ziurtagiri horren izaeraz eta etorkizuneko erabileraz hausnarketa egiten ari gara. Badago arlo honetan ibilbide bat egina duenik; gure aldetik indarrak metatzeko prest gaude eta une honetan elkarlanerako hitzarmen bat zehazteko ahalegina egiten ari gara, bikoiztasunak sahiesteko. Ea lehenbailehen hitzarmen horren berri emateko moduan gauden".\nAmaitzeko, Lurdes Auzmendik euskararen normalizaziorako bidean sustapena eta elkarlana indartu behar direla azpimarratu du.


Emakumezkoen 1. Maila: Kopako final laurdenetara bidea - Euskal Saskibaloi Federazioa\nAlbisteak / Nabariak / Emakumezkoen 1. Maila: Kopako final laurdenetara bidea\nEmakumezkoen 1. Maila: Kopako final laurdenetara bidea\nAsteburu honetan hasi da aurten sortutako Kopako lehenengo jardunaldia. Emakumezkoen zein gizonezkoen lehen mailako taldeek final zortzirenak jokatu dituzte eta irabazleek final laurdenetarako bidea lortu dute.\nUNIVERSIDAD DEUSTO LOIOLA INDAUTXU 55 – 61 LA SALLE ZUREKIN BUS\nAurreko larunbatean, urriak 9, gaueko 20.00retan Loiola Indautxu eta La Salleren arteko partiduan egon ginen, kasu honetan Loiolan jokatu zena.\nLehenengo minutuetan kanpoko taldea erasoko dinamika onarekin hasi zen, baloia ondo mugituz eta saskiratzeak lortzeko egoera onak aurkituz. Saskiratze gutxi egonda ere laurdenaren erdialdera La Sallek 6 puntuko aldea lortu zuen. Etxeko taldearen entrenatzailearen huts arte baten ostean, Loiola, defentsako jarrera hobearekin atera zen zelaira, eta honekin aurkarien saskiratzeak gelditzea lortu zuten, laurdena berdinduta amaitzeko.\nBigarren laurdenean bi taldeen partetik saskiratzeak egon ziren, baita defentsako jarrera egokia ere. Laurdenaren zazpigarren minutura arte erritmoa altua izaten jarraitzen zuen, baina posesioa amaitzear zegoenean Loiolak sartutako hiruko bat izan zen La Sallekoei arazoetan sartzea egin ziona azken 3 minutuetan, 10-4 partziala jasanez.\nAtsedenaldiko 32-25 eta gero kanpokoen erreakzioa berehalakoa izan zen, partiduaren hasierako intentsitatearekin irten eta 0-7ko partziala lortu zuten lehenengo 4 minutuetan, taldea berriro partiduan sartuz. Ondoren bi taldeek saskiratzeak sartu eta jasoko zituzten bai kontraerasoan zein joko estatikoan, 43-43 amaituz laurdena.\n10 minutu aurretik eta markagailua berdinduta. Laurdenaren hasieran talde baten hirukoak beste taldeak erantzuten zituen, eta alderantziz. La Sallekoek markagailuan aldea lortzea nahi zutela zirudien, baina Alex Aurrek zuzendutako taldeak ez zituen gauzak errez jarriko eta 2 minuturen faltan 2 puntura hurbildu ziren. La Sallek kanpoko jaurtiketetan zuen konfiantza eta azken jokaldietan lortutako bi hiruko izan ziren Deustuko taldeari garaipena lortzea egin ziona.\nAfiliados Gasteiz Arabak ABN-ren aurka irabazi zuen, partiduaren lehenengo laurdena etxeko taldearentzat erabakigarria izanik. Sartutako 5 hirukoek 10 puntuko aldea eman zizkien eta partiduan zehar mantentzea lortu zuten azkenean garaipena lortzeko.\nTxintxu Gozotegia ISB et IZ4 Hondarribiaren arteko partiduko lehenengo laurdena berdindua izan zen. Hemendik Aurrera etxeko taldekoek partidua apurtu eta gutxinaka-gutxinaka markagailuan aldea handituz joan ziren garaipen erosoa lortu arte.\nBera Bera Bulltz ezin izan zuen asko egin Easo Lorea Gourmeten aurka. Hasieratik etxeko taldeak, Easok, inposatutako partiduko erritmoa ezin izan zuten jarraitu eta aukera barik geratu ziren.\nTabirako Baque Leioa SBT-ren aurka irabazi zuen, kanpoko taldeak hasiera kaskarra erakutsiz. Lehen laurdeneko 27-7ko partzialak partidua erabakita utzi zuen. Hurrengo hiru laurdenak onak izan arren, Tabirakok garaipen erosoa eraman zuen.\nAraski Navarro Villoslada Basket Navarraren aurka irabazi zuen. Bi taldeen aldetik lehiatutako partidua azkenengo laurdenean erabaki zen.\nBeste lehiatutako norgehiagoka Campus Promete eta Aranguren Mutilbasketek jokatutako partidua izan zen. Berdindutako partidua eta markagailuan bueltaka ibilita Errioxako taldearen alde egin zuen azkenean.\nLointek Gernikak ere garaipena lortu zuen, Kopako final zortziren hauetan, kasu honetan CB Valle de Eguesen aurka. Gernikakoen lehen laurdena ona izan zen, defentsako lanaren bitartez aurkariak 6 punturekin utzi zituzten eta aldea partiduan zehar handitzen joan ziren.\nKOPAKO FINAL LAURDENETAKO PAREKATZEAK, URRIAK 16 ETA 17\nAFILIADOS GASTEIZ ARABA VS TXINTXU GOZOTEGIA ISB\nEASO LOREA GOURMET VS TABIRAKO BAQUE\nCAMPUS PROMETE VS LA SALLE ZUREKIN BUS\nARASKI VS LOINTEK GERNIKA\n09/10/2021 Loiola Indautxu vs La Salle (Copa 1ª Femenina)\n13 urria, 2021|Lehen Liga Nazionala, Nabariak, Nesken Lehenengo Maila|


Gabonei ongi etorria emateko egitarau zabala - - Goiena.eus\nGabonei ongi etorria emateko egitarau zabala\nTxantxiku Ikastola 2017-12-21 12:24\nGaurtik eta igandera bitartean ekintza desberdinak antolatu ditu Txantxiku Ikastolak gabonak ospatzeko. Irteerak, antzerkia, azoka eta musika izango dira egitarauaren ardatz.\nGaur hasi dira gabon opakizunak ikastolan. 3. eta 4. mailako ikasleak Bilboko Gabonetako Parkera joan dira eta Haur Hezkuntzako ikasleek arratsaldean Olentzeroren antzerki emanaldia izango dute.\nBihar ostirala izango da gabon egitarauko egunik handiena, izan ere Mari Domingi eta Olentzero ikastolara gerturatuko dira ikastolako txikienen marrazki eta eskutitzak jaso eta opariren bat edo beste ematera. Ondoren, goizeko 11:00etan, Lehen Hezkuntzako ikasleekin batuko dira San Martin inguruan eta handik kalejiran, gabon kantuak abestuz, herriko kaleak zeharkatuko dituzte emanaldia plazan bukatuz.\nOrdu horretan DBH 2.mailako ikasleek San Tomas azokako postuak atonduko dituzte plazan bertan. Inguruko baserri eta etxeetako barazki eta gozoak salgai jarriko dituzte eta txistorra pintxoak dastatzeko aukera ere egongo da.\nOspakizunek izango dute jarraipenik. Igandean goizeko 11:30ean ikastolako patiotik hasita gabon kantuak kantatzeko gonbidapena luzatu du ikastolak eta kanturako bakarrik ez, musika instrumenturen bat jotzera animatu dituzte ikasle eta gurasoak. Kalejiraikastolako patioan hasi eta Bidebarrietaruntz abiatuko da. Handik Errementari plaza, Motxon kalea, Atzeko kale, Kale Barria eta Kale Zaharra zeharkatu ondoren, plazan amaituko dute ibilbidea. Ondoren, ikastolako Guraso Kontseiluak antolatuta, salda hartzeko aukera izango da.


Zientziaren eta Berrikuntzaren hiria: 1927ko dokumentu bat eskerrak emateko — Eibarko Kultura Ondarea - Egoibarra.eus\nZientziaren eta Berrikuntzaren hiria: 1927ko dokumentu bat eskerrak emateko\nEibarko udalak eskerrak eman nahi dizkie Zientziaren eta Berrikuntzaren Hiri izendapena lortzen lagundu duten 14 erakunde, talde edo kolektiboei, eta baita ere izendapena lortzeko beste era batera lagundu duten guztiei ere.\nEmango den diplomaren argazkia\nHorretarako, 1927ko Industriaren eta Arteen Erakusketako Diplomaren kopia bat entregatuko zaie otsailaren 23an, lehena, oraina eta etorkizuna batu nahian.\nHona hemen izendapenean lagundu zuten erakunde, enpresa edo kolektiboak: S.D. Eibar-Eibar Futbol Taldea, Debegesa,Tekniker,Eusko Jaurlaritza, Gipuzkoako Foru Aldundia, Grupo Alfa, Gipuzkoako Adineko Pertsonen Kontseilua- Consejo de personas mayores de Gipuzkoa, El Corte Inglés, Armeria Eskola , BIC-Berrilan, Udako Euskal Unibertsitatea, CodeSyntax, Eibarko Egoitza Zentroa-Centro residencial de Eibar.\n1927ko Diploma hori Udal Artxiboan dago eta Ego Ibarra batzordeak zaharberritu zuen 2009. urtean. Bertan Eibarko orduko tailerdun guztien sinadura dator eta baita erakusketa hartan parte hartu zuten herri guztien armarriak ere (Mallabia., Ermua, Zaldibar, Berriz, Elorrio, Gernika, Elgoibar, Soraluze, Elgeta eta Zumarraga), lanaren edo biharraren eta industriaren alegoriak ere baditu eta herriko tailerrek egiten zituzten gauzak ere bertan datoz marraztuta. Armeria Eskola ere azaltzen da eguzki atera berri bat atzean duela.\nHauxe dio diplomaren testuak:


Home ›2019ko edizioa ›Programa ›Open Call 2020\nGETXOPHOTOk mundu guztiko artista bisualak deitzen ditu bere hamalaugarren edizioan proposatutako gaiari buruzko haien ikuspuntua partekatzera: Kalera!\nGETXOPHOTO bere 14 urtetatako ibilbidean gai unibertsalak jorratu izan dituen jaialdia da. Helburua: Getxoko biztanleak zein bisitari ugariek ez-ohizko erakusketa eta instalazioen bitartez gai horien inguruan hausnartu eta gogoeta egitea. Horregatik hain zuzen ere, mundu osoko artistak honako deialdian parte hartzera gonbidatzen ditugu, argazkilaritza, bideoa, instalazioa, performance-a, ekintzak, arte digital edota beste motatako adierazpen euskarriak erabiliz.\nJon Uriarte , GETXOPHOTOko zuzendari artistikoa eta The Photographers’ Gallery-ko komisario digitala


Nerabeen sakelakoen eta dantzen jabe | Gizartea | Berria\nNerabe batzuk sakelakoarekin. IÑIGO URIZ / FOKU Tamaina handiagoan ikusi\nKoreografia ustez sinpleek eta mundu mailako challenge-ak batu dituzte planetaren punta batean edo bestean dauden erabiltzaileak. Tiktokeko 15 eta 60 segundo arteko bideo labur horiek Interneten jabe bilakatu dira, hilean 800 milioi erabiltzailetik gora lortzeraino. Aplikazioaren erabiltzaile gehienak nerabeak eta gazteak dira; %41ek 16 eta 24 urte bitartean dituzte. Bere arrakastaren zergatiaz galdetzean, «komunikatzeko bide berri eta eskuragarri»bihurtu izana azpimarratu du Itsaso Cañada Lahia Nahia elkarteko psikologo eta sexu hezitzaileak.\nKonfinamendu garaian helduen artean ere arrakasta izatea lortu badu ere, 13 urtetik gorakoentzat da erraldoi txinatarra, eta, hain zuzen ere, adin horren bueltan —lehenago, kasu askotan— hasten dira izena ematen. Erabiltzaileen adina ez da kontuan hartu beharreko datu bakarra. Munduko datu orokorrik ez dagoen arren, eta salbuespenak salbuespen, Tiktokeko erabiltzaile gehienak emakumezkoak dira, eta, Cañadaren arabera, hori ez da kasualitatea; «Emakumeoi erakutsi digute gure helburua dela ederrak egotea besteak erakartzeko. Hau, azken finean, erakusleiho bat da». Emakumezkoek eta gizonezkoek aplikazioan, eta sare sozialetan oro har, duten portaera oso desberdina dela gehitu du psikologoak: «Neskak, batez ere, agertzen dira beraien burua edo gorputza erakusten, eta mutilak askoz gehiago agertzen dira ekintzak egiten; dela portuan salto bat egiten, dela bizikletan ibiltzen».\nBaina portaera horiek ez dira ausazkoak. Izan ere, gazteek milaka jarraitzaile dituzten pertsona famatuak imitatzeko joera dute, Cañadaren arabera. «Erreferente dira, eta eredutzat hartutakoak betidanik imitatu izan dira. Kontua da gaur egun iruditzen zaiela askoz eskuragarriago daudela; famatu hori beren joko berberera jolasten dela eta, ondorioz, gehiago hurbildu daitezkeela berarengana».\nHorretaz ohartu dira zenbait enpresa eta marka famatu jada, eta aplikazioa publizitatea sartzeko baliatu dute, beren kontuetatik edota famatuen kontuetatik. Aplikazioa horretarako «oso erabilgarria» dela dio Maite Goñik. Konpetentzia digitaletan aditua da bera.\nTiktok ez da horrenbeste jende batu duen lehen sare soziala, ezta gutxiago ere. «Sare sozial bat da, besteak bezalaxe. Baina, kasu honetan, arriskua bikoiztu egiten da, bertako erabiltzaileak askoz ere gazteagoak direlako», azaldu du Maite Goñik. Bertan argitaratzen diren edukiek, bere horretan, arriskurik ez dutela dio, baina erabiltzaileak horren gazteak izateak, askotan baimendutako adinetik behera, kontrola asko zailtzen duela. «Adin batean [gazteak] kontrolatu behar dira, eta gurasoek jakin behar dute non dauden eta baimenik baduten, hasteko, kontu hori sortzeko».\nAre urrunago joan da Cañada: «Segun zein adinetan dauden, onena izango litzateke sare sozialetan, telebistan zein Youtuben ikusten dutena gurasoekin batera izatea. Egokia izan daiteke ikusten dutena modu kritikoan aztertzeko gai den pertsona heldu bat izatea alboan».\nSare sozialek, oro har, arrisku handiak dituztela bat datoz biak; argibiderik eta kontrolik gabe kaltegarriak izan daitezkeela. Adikzioa eta bullying arazoak sor ditzakete, Cañadaren arabera «sarearen anonimotasunean askoz errazagoa delako inori iseka edo kalte egitea».\nGazteek jarraibide argiak izan behar dituztela dio Goñik: «Azken batean, langile batek erreminta bat erabiltzeko formakuntza behar du, segurtasun neurriak hartzen ez baditu edo bere funtzionamendua ulertzen ez badu behatza mozteko arriskua baitu. Ondo erabiltzen badaki, ordea, oso erabilgarria izango da erreminta hori, ziurrenik. Bada, sare sozialekin berdin-berdin gertatzen da».\nNerabe eta gazte euskaldunen kasuan, egoera okerragoa dela dio Goñik. Izan ere, Tiktok mundu osoko fenomenoa den heinean, erdarak dira nagusi. Maite Goñik nabaritu du Euskal Herrian ekoizten direnen kasuetan ere, inguruko erdarak eta ingelesa direla jaun eta jabe: «Nahiz eta ez den asko hitz egiten den sare soziala, paisaia linguistikoa beste hizkuntza batzuetan da, gaztelania eta ingelesez batez ere, eta [gazteak] horretara erakartzen ditu».\nBaina zer gertatuko litzateke euskarak Tiktokeko gazteak mobilizatuko balitu? Horixe planteatu du Goñik, «Tiktoken egon beharko luke Euskaraldiak, adibidez? Edo posta elektronikoarekin funtzionatzen jarraitu behar dugu?». Aplikazioak eskaintzen dituen «onurak» aprobetxatzeko aukera egon badagoela adierazi du Goñik, aurretik aipatutako arriskuentzako neurriak hartuta, betiere.\nGaztea Irratiaren adibidea aipatu du, aplikazioan 22.000 atsegitetik gora ditu-eta: «Gazteak garbi ikusi du beraiek zer transmititu nahi duten, zein den bere helburua eta non egon beharko luketen».\nAbagune hori aztertzearen alde agertu da Maite Goñi, «eragiteko» aplikazioak eskaintzen dituen aukerei begiratua emateko: «Azken finean, gazteak non daude?».


Jakinarazten den egintza: Uraren Kanonari dagokion egiaztapen mugatuko prozedurari hasiera ematen dion Uraren Euskal Agentziaren 2019ko maiatzaren 31ko ebazpen proposamena. Vicom Renovables, S.L.k, 2009-P-31 emakida/baimenaren bidez legeztatutako ur-aprobetxamendu baten titular edo erabiltzaile zuzena izanik, 2015. ekitaldian kontsumitutako edo erabilitako urari dagokiona.\nUraren Euskal Agentziaren Jabari Publikoa Kudeatzeko Zuzendaritza aipatutako ebazpen proposamena jakinarazten saiatu zen, baina Administrazioari egotzi ezin dakizkion arrazoiengatik ez zen helburua lortu. Hori dela eta, iragarki hau argitaratzen da, Administrazio Publikoen Administrazio Prozedura Erkidearen urriaren 1eko 39/2015 Legearen 42., 44. eta 46. artikuluetan aurreikusitakoarekin bat etorriz.\nBeraz, zitazioa egiten zaie Vicom Renovables, S.L. enpresako legezko ordezkariei, Vicom Renovablesenpresari dagokion Uraren Kanonaren likidazioa jaulkitzea proposatzen duen Uraren Euskal Agentziaren 2019ko maiatzaren 31ko ebazpen proposamena jakinarazteko aurrez aurreko agerraldia egiteko Uraren Euskal Agentziaren Jabari Publikoa Kudeatzeko Zuzendaritzan (Orio kalea, 1-3, 01010 Vitoria-Gasteiz), iragarki hau BOEn argitaratu eta hurrengo egunetik kontatzen hasita hamar egun balioduneko epean, egintza honen eduki osoaren berri izateko eta ezagutza hori jasota uzteko.\nAipatutako epean agerraldirik egon ezean, jakinarazpena lege-ondorio guztietarako egintzat joko da, epea bukatu eta hurrengo egunetik hasita.


«Benetan sinesten zuten» | Gizartea | Berria\nEuskara batuak 50 urte. Sustatzaileak\nJose Luis Alvarez Enparantza, Txillardegi. JON URBE / FOKU\nArantzazun 1968an Euskaltzaindiak euskara batuaren oinarriak ipintzeko egin zuen biltzarreko argazki txuri-beltzekoei begira, han falta direnen gomutan egon izan da Elixabete Perez Gaztelu filologoa, Koldo Mitxelenari buruzko tesi baten egilea, Deustuko Unibertsitateko irakaslea. «Nik emakumeen falta aipatu nahi dut, bereziki. Gizon horiek hor egoteko haiek etxean utziko zituzten andreak ditut gogoan, eta, horrez gain, andereñoen mugimendu guztia, emakume idazleena... Nik uste dut aipatzeko daudela izenik gabeko andre asko. Horretan ere zeregin handia daukagu». Izan ere, 1968an gizartea bor-bor zegoen, euskara suspertzeko mezuak eta egitasmoak ehuntzen ari ziren, eta Perez Gazteluk onartu du gainerako ahalegin guztiak aski apalak izango liratekeela horien guztien bultzadarik gabe. Horietako askotan, gainera, andreak zeuden lehen lerroan. Emakume horien ordezkaritza bat izan zen Arantzazun: han ziren Bizkaiko ikastolen sustatzaile Julia Berrojalbiz, Julene Azpeitia idazlea, Libe Altuna irakaslea eta Miren Goñi etnografoa. Euskara arnasberritu nahi zuen gizarte haren hatsa ezinbestekoa izan zela uste du Miren Azkarate euskaltzainak ere: «Beti esaten da akademiek egin ditzaketela munduko arau eta erreformarik bikainenak, filologikoki zoragarri oinarrituak, baina gizarteak ez baditu babesten, alferrikakoak izango dira. Kasu honetan esango nuke—tira, gehiegikeria bat da esatera noana— garai hartako gizarteak, eta lau katu izango ziren baina bazuten indarra eta kemena, ia arrastaka eraman zutela Euskaltzaindia honetara. Eskea zegoen: beharra».\nTxillardegik argi esana zuen, 1950eko hamarraldiaren erdialderako, euskara batuaren oinarriak jartzen hasi behar zela. Eta, hain justu, 1956an Euskaltzaindiak egin zuen biltzarrera igorri zuen gutunean —Karta idigia— argi zehaztu zuen akademiaren helburuetako bat: «Euskeraren batasuna zeaztu, ta euskera personala ta euskal berrikeri guziak ezetsi ta kondenatu». Ondoren, buru-belarri murgildu zen egiteko horretan. Fito Rodriguezek sakon aztertua du haren ibilbidea, eta 1960ko hamarraldian Baionan Euskal Idazkaritza eratuta beste hainbat euskaltzalerekin egin zituen urratsak nabarmendu behar direla defendatzen du; hainbat euskalkitan ziharduten herritarrak elkartu ziren foro horretan —Lapurdira iheslari heldutakoak horietako asko—, eta euskara batuaren oinarriak ipintzen jardun zuten. Uste du prozesu horretan Piarres Xarritonek egin zuen lan isila oroitarazi behar dela. «Garrantzitsua izan zen Xarriton. Izan da marjinatutako erreferentzia bat bide honetan». 1964an aurkeztu zituzten lanaren emaitzak, eta ekintza hark hauspotu egin zuen batasunaren prozesua. Ezin uka: 1968an Euskaltzaindiak Arantzazun egin zuen biltzarrean erabakigarriak izan ziren Baionan erabakitako haiek, eta haiei abaroa emateko, Koldo Mitxelenaren figura. Oro har, ontzat eman zituen Txillardegik eta kideek Baionan landutakoak. Aldi hartako agiriek hori erakusten dutela dio Azkaratek: «Ez dut esango ehuneko ehun bere egiten dituenik, baina bai funtsean».\nKontrakotasun hori ez zen berehala apaldu. 1980ko hamarraldi hasieran, Eusko Jaurlaritza eratu berritan, Hezkuntza Sailak ikastetxeetan zein euskara —eta zein euskaratan— irakatsiko zen erabakitzeko orduan, oraino asaldatuta oroitzen ditu Azkaratek batasunaren aurkakoak. «Oraindik bazebilen iskanbila, zer eredu hartu behar zen: bizkaiera, euskalkiak, batua...». Pedro Migel Etxenike orduko Hezkuntza sailburuari entzunak dizkio «zenbateko lanak» egin behar izan zituzten batasuna defendatzeko: «Ez dut esango batzokiz batzoki, baina...Hor ere Mitxelena funtsezkoa izan zen, alderdiko kide esanguratsua zen aldetik». Carlos Garaikotxeak gidatutako gobernua adorez aritu zela uste du: «Inflexio puntu horretan, balantza batuaren alde eraman zuten».


Bai lagun, guri ere iritsi zaizkigu oporrak. Desiratzen geunden udako bakazioak noiz iritsiko, eta, azkenean, iritsi dira. Horregatik, bihartik hasita, eta irailaren 1a arte, blog hau itxita egongo da. Baina nahi izanez gero hemengo edukietan begiratu edo kontsultaren bat egin, hortxe daude artxiboak, kontsulta egiteko.\nZuri ere oporrik onenak opa dizkizugu, irakurle. Ondo igaro atseden egunak, eta indarberrituta etorri. Gu ere horretan saiatuko gara. Ondo segi.\nLehenago ere idatzi izan dugu hemen nola komunikatzen duten komunikatzaile onek gaur egungo enpresetako buruzagien artean. Oraingo honetan beste liburu bat aipatuko dugu, gai horren inguruan: The Leader’s Voice, Boyd Clark-ek eta Ron Crossland-ek egina.\nGuri zuzenean dagozkigun bi gai jorratzen ditu: enpresa eta komunikazioa; horregatik aipatu nahi dugu hemen. Felix Gerenabarrenak egin du liburu horren laburpena Euskonomia blogean. Apuntatu beharreko izenburu bat, beraz.\nPosted by Joxe Aranzabal at 7:23:00 AM No comments:\nIkasi berria dugunean *blog* hitza, horra non ailegatu zaigun *vlog* berba, oso antzekoa, baina desberdina. Eta zer da vloga? Vloga da blog bat, eta erabiltzen du bideoa formatu gisa. Vloga batez ere erabiltzen da bideo edukiak zabaltzeko, baina, testuingurua emate aldera, erabil ditzake testua, argazkiak eta bestelako meta datuak.\nEta nola deitu vlog egileei? Batzuk blogariak baldin badira, besteak vlogariak izan daitezke, baina horra iritsi baino lehen, ikusi egin behar bideo blogaririk sortzen den gure artean, eta zer izen erabiltzen duten beren burua izendatzeko.\nWired News albistariak hainbat vlog ipini ditu ikusgai, eta hor denetik dago: albisteak, satira politikoa, salaketak, komedia arina, etab.\nPosted by Joxe Aranzabal at 7:33:00 AM No comments:\nAste pare bat igaroko ziren Londresko atentatu handia izan zenetik, non hiritarrak bideoak eta argazkiak bidali zituzten hedabideetara, erakutsiz jendea irteten metrotik, edo beste egoera larrietan, eta orain Dennis urakanak erasan zituenean AEBetako hainbat bazter, CNN ahalguztiduna ikusleak animatzen hasi zen, bidali zitzaten urakanaren gaineko historiak, audioak edo irudiak, edonon hartzen zituztela ere. Erabili ere, nabarmen erabili zituen jendeak bidalitako materiala.\nEta CNN nola, beste hedabide handiak ere hala, hiritarrek bidalitako material bila. Diotenez, hiritar kazetaritzaren hastapenak baino ez dira. Interneti esker.\nLanbide erakundeak esan berri duenez, 2001ean Mondragon Unibertsitatean lizentziatu ziren ikasleen %93,5 lanean ari dira, eta horietatik %83ren lanak zerikusia du ikasitako karrerarekin. Hiru ikasletik bik, gainera, aurkitu zuten lana ikasketak amaitu eta hiru hilabete igaro aurretik. Bestalde, ikasle horiek 1.304 euro irabazten ari dira batez beste, salbu eta neskek, zeinek irabazten baitute mutilek baino 131 euro gutxiago.\nDatuak oso onak dira, eta erakusten dute, bidenabar, langabezia apalagoa dela MUko ikasleen artean (%6,3), Euskal Herriko beste ikasle ohien artean baino (%10,6). Eta hori gutxi balitz, gure ikasle ohien %41ek lan kontratu mugagabeak dituzte. Horixe dio Lanbidek.\nHUHEZIk ere, lanbide tasa oso onak\n2001ean Humanitate eta Hezkuntza Zientzien fakultatean lizentziatu ziren ikasleek ere oso lanbide tasa onak izan zituzten, Lanbideren arabera. Hauek dira tasa horiek, espezialitateen arabera:\nAtzerriko Hizkuntza: %100.\nHezkuntza Berezia: %90.\nHaur Hezkuntza: %94.\nMU: lanean jarriko zaitugu\nLanbide tasa horiek kontuan hartuta, argi dago lana dela Mondragon Unibertsitatearen indargunerik aipagarrienetako bat, hau da, MUn ikasten duten ikasleek beste inon ikasitakoek baino bizkorrago aurkitzen dute lana, eta, sarri askotan, lan hobeto ordainduak.\nDatu horiek berretsi egiten dute jendeak aurretik dakiena. Izan ere, askok arrazoi horrengatik bidaltzen dituzte seme-alabak MUn ikastera, bai baitakite hemen ikasiz gero lehenago aurkituko dutela lana. Jendearen pertzeptzioetan hitz batek definitzen badu Mondragon Unibertsitatea, hitz hori da lana.\nPosted by Joxe Aranzabal at 7:49:00 AM 2 comments:\nPosted by Joxe Aranzabal at 8:50:00 AM No comments:\nPosted by Joxe Aranzabal at 7:37:00 AM 2 comments:\nPosted by Joxe Aranzabal at 7:34:00 AM 3 comments:\nGeorge Bush AEBetako presidentea iritsi zenean Eskoziara G8 taldearen bilerara, lehendabizi elkartu zen ez Tony Blair Ingalaterrako lehen ministroarekin edo Ingalaterrako erreginarekin, baizik eta Bonorekin eta Bob Geldoffekin, biak Live Aid musika jaialdi erraldoiaren antolatzaileak, zeinekin hitz egin baitzuen ordu erdiz.\nHorixe esan zuen ABC News Shuffle zerbitzuaren pokastinak, eta horri deitzen zaio eragina, abeslari irlandarrek erakutsi dutena. Horientzat idealismoa eta praktikotasuna eskutik doaz.\nPosted by Joxe Aranzabal at 7:54:00 AM No comments:\nAsteburu honetan irakurri dut El País egunkarian irakasleek konpromiso eskasa dutela irakurketarekin. Egunkariak Espainiari buruz ziharduen, baina uste dut Euskal Herrian ere ez garela oso urruti ibiliko Idea Institutuak egin duen azterketaren emaitzetatik.\nEspainiako argitaratzaile talde batek egin du galdetegia, kezkatuta baitzegoen Espainian gazteek gutxi irakurtzen omen dutelako. Galdera asko egin dituzte eskoletako liburutegien gainean, baina emaitzetan ikusi dute irakasleek beraiek ez dutela gustuko irakurtzea. Hona hemen datu zenbait:\nGaldetutako irakasleen %40 inoiz ez da joaten ikastegiko liburutegira.\nIrakasleen %24 astean behin joaten da liburutegira.\nIrakasleen %22, hilean behin.\nIrakasleen %23k eskolak eman ditu liburutegian.\nIrakasleen %77k, aldiz, inoiz ez du ezer antolatu liburutegiarekin lotuta.\nIrakasleen %77,4k lan egiten du testu liburuarekin, baina ez ditu ikasleak bultzatzen irakur dezaten.\nAzterketak ondorioztatu du irakasleek konpromiso eskasa dutela irakurketarekin. Irakasleek interesgarritzat jotzen dute eskolak liburutegia edukitzea, baina ez da sartzen beraien helburuetan. Zertarako liburutegiak eskoletan, diote argitaratzaileek, baldin eta irakasleek ez badituzte motibatzen ikasleak irakurtzera? Galdera ona.\nEztabaida interesgarria piztu da egunotan Joan Mari Irigoien idazlearen adierazpen batzuen harira. Altzako idazleak oraindik orain jaso du Euskadi Saria, eta, horren harira, hitz hauek esan ditu DV egunkarian:\nLo mío es escribir, pero tenemos grandes enemigos como Internet o las nuevas tecnologías, que sin duda, afectan a nuestro campo. Pero seguiré ahí, escribiendo a diario.\nEta Luistxo Fernandez kazetari eta teknofilo apartak erantzun egin dio bere blogean, Ingelesen Hilerria izenekoan. Beste zenbaitek ere parte hartu du eztabaida horretan, Joan Mari Irigoien bera barne.\nLive Journal aldizkariak artikulu bat kaleratu berri du, Mondragon: past performance and future potential, Kenneth Lovecraftyk idatzia. Artikulua luzea da, eta zazpi atal nagusi ditu:\nArizmendiarrieta eta banaketa aurreratua.\nMondragon kooperatiba esperientziaren oinarrizko printzipioak.\nKooperatiben egitura eta gobernua.\nZer eskain diezaioke Mondragonek munduari?\nArtikuluaren bukaeran egileak eskatzen du sortzea Mondragon Ikaskuntzen Nazioarteko Elkartea, koordinatzeko kooperatiben mugimendua eta munduan zehar dabiltzan ikertzaileak.\nPosted by Joxe Aranzabal at 8:03:00 AM No comments:\nAtzo irakurri genuen Sustatun hemendik aurrera Argia aldizkariak ere RSS bidez zabalduko dituela bere edukiak, Argia astekaria eta Kulturaren Hari@. Ez zen erabaki erraza izango Argiarentzat, bere edukiak RSS bidez zabaltzeak esan nahi du-eta aldizkariak aldatu egingo duela bere orain arteko modeloa, alegia, eduki guztiak bere webgunean soilik eskaintzea, baina RSSri esker, Argiak beste kanal bat ireki du bere edukiak banatzeko.\nErabaki ona izan da, aukera emango digu-eta Argia zaleoi haren edukiak edozein albiste biltzailetatik jasotzeko (dela Bloglines, dela Aurki.com…), edonon gaudela ere. Zorionak, beraz, Argia aldizkariari erabaki horrengatik, eta zorionak orain artean egin duen bide oparoagatik.


Sail Ofizialean parte hartuko duen Peter Habeler filmarekin hasiko da saioa, Timeline Productions ekoiztetxearen lana.\nOndoren, Habeler eszenariora igoko da eta haren ibilbidea eta bizipenei buruzko solasaldia egingo dute berak eta Juanjo San Sebastianek.\nEta 2017ko WOP Saria emango zaio azkenik, gaueko momentu gogoangarriena ziurrenik.\nPeter Habeler: alpinismo modernoaren ikur\nKirolari lotutako giza balio horietan oinarritzen da The Walk On Project Fundazioaren Saria. Eredu gisan, WOPEAK proiektuarekin mendiari estuki lotuta dago WOP, Alberto Iñurrategi, Juan Vallejo eta Mikel Zabalzarekin elkarlanean. Proiektua itxi duen azken espedizioan, Gasherbrum I eta II-a lotzeko kirol erronka bete gabe, baina hura baino asko balio handiagoko erronka bat beteta itzuli ziren hiru alpinista hauek: espedizioa amaituta etxera bueltan abiatzekotan zeudela Gasherburm II-ko 3. kanpalekuan alpinista bat ezinean eta herio bidean zela jakin eta erreskatatzera jo zuten, berau onik jaistea lortuz.


Donostia Zinemaldia :: Naturaren soinu-banda\nHemen zaude: Lehen orrialdea > 58. Edizioa 2010 > Zinemaldiaren Egunkaria\t> Naturaren soinu-banda\nZinemaldiaren Egunkaria » ZABALTEGI\nPERLAK, LE QUATTRO VOLTE\nAsteazkena, 2010(e)ko irailak 22\nPelikula bitxia da Le quattro volte, eta egia da, sinopsiak dioen bezala, kontatzen duena denboratik harago dagoela,gure garaitik kanpo. Natura eta paisaiak dira hemen benetako pertsonaiak, agertzen diren gizaki eskasak ia arrotz egiten direlarik: artzaina, ikazkinak, herriko biztanleak… Kamerak ezustean harrapatu dituela ematen du.Jakina, kontatzen duena kontatzeko erritmo geldoa behar du ekoizpen honek, naturaren zikloei dagokien\nerritmoa hain zuzen.\nLehenengo irudietan ikazkinak ikusten ditugu lanean. Ondoren, artzain zaharra azalduko da, eztulka, eta kamerak segitu eginen du mendian barrena,baina baita bere etxean botika hartzen\nduen bitartean.Haren eztulak adierazten digu ez dabilela osasunez oso fin eta egun batean zerraldo batean aterako dute bere etxetik. Baina naturak bere erritmoari eutsiko dio,norbaitek segituko du artzainaren ahuntzak mendira ateratzen, arkume berriak jaioko dira eta herrian inoiz prozesioren bat edo festaren bat eginen dute menditik ekarritako enbor handi baten inguruan. Azkenean egurrak ikatza egiteko balioko du eta pelikula hasi den moduan bukatuko da, mendian eta ke artean. Egia esan, pelikula honetako hainbat momentutan Montxo Armendarizen aspaldiko filmetako ikazkinekin oroitu naiz, nahiz eta kontatzeko moduak oso desberdinak izan.\nEzin da ukatu zerbait hipnotikoa duela pelikula italiar honek, eta seguru aski ikusle bereziak erakarriko ditu, ez baita publiko zabal batentzat egindako lana,baizik eta poesia dastatzen dakitenentzat.


Agifes: Buru Osasuna sustatzeko kirol jaialdi paregabea\nBuru Osasuna sustatzeko kirol jaialdi paregabea\n‘Baikor pentsatu nahi duzu?’ sentsibilizazio kanpainaren barne eta Buru Osasunaren Munduko Egunaren harira Agifesek eta Why Not? fundazioak antolatutako ‘5 Milia Buru Osasunaren Alde’ I. Lasterketa 2012ko urriaren 7an Donostian gauzatuko da. Korrikaldiaren helburua da buru gaixotasunaren beldur, baztertze eta ahanzturari aurre egitea. Horretarako, 16 urtetik gorako ehunka korrikalari bildu nahi ditugu Gipuzkoako hiriburuan, 8 kilometro inguruko ibilbidea egin dezaten.\nZenbat eta korrikalari gehiago izan, orduan eta hobeto ikusaraziko dugu gure kolektiboa!\nAgifesetik jardunaldi honetan parte hartzera animatzen zaituztegu. Zenbat eta gehiago izan, orduan eta hobeto ikusaraziko dugu buru osasuna gizartean. Interesa dutenek Kirolprobak webgunearen bitartez eman dezakete izena. Parte-hartzaileek hirian zehar bost miliako distantzia korritu beharko dute. Txapelketa 10:00etan hasiko da, Euskal Herriko Unibertsitateko Inazio María Barriola eraikinaren (‘Aularioa’) aurrean, eta irteerako puntu berean amaituko da. Izen-ematea 10 eurokoa izango da norbere txip horia duenarentzat eta 20 eurokoa, berriz, dotsalarekin batera txip horia eskuratu behar duenarentzat. Eta korrika egiteko asmorik ez baina ekitaldia diruz lagundu nahi dutenek dortsal solidarioa eskuratzeko aukera daukate webgune berean.\nIrabaziak gure zerbitzuak hobetzeko erabiliko ditugu\nIrabaziak Agifesek buru gaixotasuna duten pertsonei eta senideei eskaintzen dizkien zerbitzuak hobetzera bideratuko ditugu. Besteak beste, joan den ekainean Donostian martxan jarri zen asteburutako Aisialdi eta Denbora Libreko programa zabaltzea espero da, eta Zumarragan ere gauzatzeko asmoa dago.\nAntolakuntzan parte hartu nahi al duzu?\nHainbat enpresa eta entitate ekimena gauzatzen laguntzen ari dira ezinbesteko diru-ekarpenekin eta partaideei banatzeko opariekin. Horrez gain, boluntario taldea osatzeko deialdia egin nahi dugu, izan ere, lasterketaren eguneko eginbeharrak burutzeko laguntza beharko dugu. Parte hartu nahi dutenek ekitaldiaren arduradunarekin jar daitezke harremanetan: Yolanda (y.guillen@agifes.org / 619 617 510).\nInformazio gehiago lasterketaren webgunean: www.5millasporlasaludmental.com.